text:
Babad Pande Bratan
Judul Lontar : BABAD PANDE BRATAN
Ukuran lontar : 35 cm x 3,5 cm
Jumlah daun lontar : 46 lembar
Asal : Jro Kanginan Sidemen
Koleksi : Kantor Dokumentasi Kebudayaan Bali
Nomor Koleksi : VI/10/B/Dokbud
Dialih aksarakan oleh : Drs. A. A. Ngr. K. Suweda
1.b. OM awighnamastu namah swaha. Tucapa ring singasari tumapel, wenten brahmana sakti, turunan batara brahma, saodara sanak lima, kang jyesta, apanlah mpu gnijaya, sang ari asanja mpu witadharma, mpu kapakisan, mpu sidimantra, mpu kul putih, sira mpu witadharma maputra sawiji, apanlah mpu wiradharma, mpu wiradharma maputra kalih, apanlah mpu lampita mwang mpu ajnyana, sira mpu ajnyana maputra kalih, anama mpu lampita mwang mpu pananda, sira mpu pananda maputra sawiji apanlah mpu
2.a. wijaksara, sira mpu wijaksara maputra kalih, anama mpu ketek mwang mpu lumbang. Sira mpu lumbang amande wesi, raris aran anama mpu gandring, tucapa batara brahma sdheng ira mayogadi pucak gunung silasayana, mahyun angwibhubhang turunan sakti amande galuh. Tadanantara mtu gni saking pupu tengen, ri wekasan kang agni ika tiba ring tala ganoja, matmaham tirta mreta, raris tirta ika pinuja de batara brahma, ri wekasan mijil tang rare manusa saking tirta ika, apkik
2.b. rupaning rare endah sanghyang sanat kumara, ri wekasan aluhur kang rare, anama mpu brahma raja, tur winastu amangguh kasiddhyajnyana sakti, dwilabha, dwilabha, nga, karya kalih prakara, lwirnia apande gandring, apande galuh, ne kawastanin angandring, pakarya ngwangun lelandep, kadyangganing kris, tumbak, sane kawastanin angaluh, pakaryane ngwangun sasampiran mwang salwiring pahyasan, bhusana kawikwan, pangangge kapandhitan mwang bhusananing karatuan
3.a. tucapa mpu brahma raja prasiddha polih jnyana sakti , tan ilang kadi kasidyanira batara brahma, kalokeng jagat jawa madura, mpu brahma raja sakti, sddhi wakya, siddhi mantra, tucapa sira patih madura, sang pinaka patih de sri hayam wuruk, sang aneng majapahit, sira kryana patih madu ayat ngwangun yajnya mwang bhuta yajna, durung siddha kawangun, malarapan antuk durung polih pandhita sakti, ne samapta kadi mpu loh gawe, ri wekasan rakyan madu
3.b. arengo pangucaping jana loka, yan ring gunung hyang wenten pandhita sakti kadi loh gawe, irika rakyan madu raris lungha nuju gunung hyang, marek sira mpu brahma raja, anuhur amutusaken yajnya nira, dhatenging madura, gargita cittane kryan madu molih wiku sakti, tan kawarneng awan dhateng rakyan madu aneng wismanireng madhura, nher aremba pali palining pitra yajnya, tinut
4.a. satudhira mpu brahma raja, tlas ratu jawane pininang nira, makadi sri aji bali, sira dalem ktut smara kepakisan, sagrehan dateng ka madura, gawok kang wong jawa mulat ring pkike sri aji bali sri smara kepakisan, panyumbunging mulat, glising carita tan ucapen karamyaning karya, apan sotaning bhawa wibhawa, tlasing karya pitra yajnya irika mpu brahma raja mangajnye patih madu, anngeri yajnya siddha tan siddhaning karya, yan ruwat tan ruwatan sang timbasin yajnya, mangka ling sang mpu, sumahur patih
4.b. madhu saha sembah, ling nira, singgih sri maha mpu, syapa ta wenang tinayaning ulun, ling mpu brahma raja, ikang panca maha bhuta takwanan anaku, wus mangkana tinanyan kang panca bhuti de kryan madhu, wataraning pitra yajnya, yan ruwat tan ruwat kawitanira, ling sang tinakwanan prasama masahur, ling nira wus ruwat sang kawitanira, padha anmu swarga, dening mantran sidhi mpu brahma raja,makadi patih madhu tan paingan sukanira ring kawitane padha anmu swarga, nher patih madhu nembah ring suku mpu brahma raja
5.a. angaturaken dhana punya wang daksina ring jong maha mpu, tlasing samaya karya, sang ratu tamui prasama mulih sowang-sowang, sawusing karyane patih madhu, irika mpu brahma raja apanlah sira bhagawan pandhya mpu bhumi sakti, yantuk mantran sakti, pira kunang lawas bhagawan pandhya mpu bhumi sakti ring madhura ring kuwune patih madhu, irika amwit bhagawan pandhya ring rakyan madhu, tan tinnget sang tinilar, nher sira lumampah, amnengi awana manggih sira asrama ring ksetra tpining awan, nengge
5.b. asrama budha bherawa, bhagawan aksobhya ngaranira, sedheng enak amuja gawong sira mpu bhumi sakti lumihat ring bhusanaira sang amuja, katon kaiwambha dening walung kapalaning wwang, masalimpet basang wayah, asekar atinin wwang, mabaju kulit macan, sapunika bhusananing budha bherawa, rikala mamuja hyang bajrajnyana, risampun puput sira andheha sudhi, katon denira mpu bhumi sakti angadeg ri natar, ring sandhinging tahen kepah, tandwa sira anantwa sambrama mendak swabhawa
6.a. sarjawa, ling nira, uduh sang brahmana pandhita tamui, AUM sang pandhita siwa, sakeng ndi sangkan ta dhateng parangke, sang kadi bhagawan wrahaspati ring kamahatmyanira, aparan prayojana, warah duga-duga sanghulun, ling sapa tapa budha mangkana, sumahur sang mpu bhumi sakti, singgih sang pandita sang kadi bhagawan anggira sakala ring kabudhiman, wnang ta nyucyaken kang sinangguh letuh, ndan ampuni anakta, tan sangkeng amighmani yoganta kadi kita, hyun tam-tam tumon ring
6.b. kasaktinta, singgih takwan ta ri kami, sangkan kami sakeng silasayana, singgih anak hyang brahma kami, mpu bhumi sakti ngaran kami, maka etu mami hyun aguru ri sira parama budha bherawa, sumahur sang rsi budha, Ong anaku bhumi sakti, bhagya tang hulun, yan mangkana kapinta, tlas pada gocara wkasan sira anantwa sang rsi budha, AUM anak sang rsi bhumi sakti, anak hyang brahma kapwa anaku, sang widagdha ring guna kapandheyan, kaluning rat, piwruhan ta anaku, ndi cangkeming agni kang brateng I sarwa
7.a. karyanta, ndi pinaka ububan ta, kang maka pamurungan ndi kang pinaka palu palu mwang landesan ta, kang ana ring awak ta anaku, yatika pinton akna anaku kawisesanta, sumahur mpu bhumi sakti, singgih mpu danghyang ampuni ranakta angaturaken sakawruha inghulun, sahur sira mpu astapaka, lah pintonakna anaku, irika mpu bhumi sakti maneka citta umneng, tan asuwe mijil kang agni saking netra tengen, pareng lawan bayu bajra saking irung kalih, irika malih mpu bhumi sakti angredana,
7.b. sanghyang dhanendra, aminta mas pirak, tan asuwe dhateng sang dewa bhuta amawa mas pirak, saking sanghyang dhanendra katur ring sang mpu bhumi sakti, raris mas pirak ika kapradaksinayang ping tiga, raris kakaryanin, tan suwe puput denira marupa bhusana panganggon sang brahmana pandhita, raris akaturing sang mpu astapaka antuk mpu brhama raja, genep sapula palining bhusana pandhita siwa bhuda, irika gawok sanghyang astapaka, tinonton denira mpu astapaka ri kasidhyajnyana nira mpu brahma
8.a. raja, ana kapti nira danghyang astapaka amupu mantu, didine tan adoh siwa lawan budha, ana atmaja niri sedeng ayu apatra diah amrethatma, punika patemwakenira ring mpu brahma raja, pepek sapapalaning tingkahing pawarangan sang brahmana pandhita, ritlas ira mangkana amwit mpu brahma raja pareng lawan stri nira,lumaku maring madhura desa, wus prapteng madura mpu brahma raja muwah ngwangun pasraman ring gunung kayumanis, saika mapesengan bhujangga kayumanis, tucapan sri aji bali
8.b.sira dalem ktut smara kapakisan, sang prasiddha ngawit jumeneng ring gelgel, mahyun pwa sira bhiniseka, tan sewos ring mpu brahma raja hyunira maguru, apan sira wus wruh ring ajnyana nira sang mpu, duke ring madhura nguni, ya ta donira angutus anake arya langon, anama pasek bya, punika sane kautus nuhur sang maha mpu manggeh gra cudamani, serawuhe kyayi pasek abyan ring madhura, ngraris nuju asrama ring kayumanis, parek ring sang mpu bhumi sakti, ngandika mpu bhumi sakti ring pinaka utusan
9.a. duh kita wau dhateng, saking ndi sangkan ta, siapa naman ta, mwang apa tang prayojana, matur ki pasek bya saha sembah, singgih I pandeya, kami anak arya langon saking nusa bali, kinoora nuura imah talapakanira mpu maha pandhita dhateng nusa bali, olih sira sri maha raja, hyun aguru susrusa ring pada maha mpu, samangkana atur ki pasek abyan, sumahur sri bhujangga kayumanis, uduh cucu cai pasek, kalingane twara ada anak len cucu warga kami, apan cucu
9.b. santanan mpu ketek, sira mpu ketek sanak saudhara lawan mpu lulumbang, sang apatengran mpu gandring, sang tinwek dene ken angrok, nguni ring tumapel, ika mpu gandring kawitan mami, matangian tan adoh kami kalawan kita, anuhun ki pasek matur saha sembah mapinunas aguru, ling sang mpu yogia kita lumaku dharma kapandhitan, tuwi sri maha raja bali wit brahmana putra, turunan brahmana kapakisan, dadi ksatriya, tunggal kawitan nguni, sira mpu kapakisan sanak
10.a. saudara lawan mpu gni jaya, witadharma, kita pasek gedhe bendesa, ksatriya dalem keratin, brahmana guru karma, ika katiga tan wenang doh, tan ucape panuure ki pasek bya, sira mpu rbahma raja mangga sira lungha ka bali, tan ucapen dalem ring bali sampun prasidha bhiniseka, alawas tlasing carita, tucapa diah amrethatma stri sira nira mpu bhujangga kayumanis sampun madwe putra kalih lanang istri, ne lanang mapesengan sang brahmana rare sakti, sane istri mapesengan diah kencana
10.b. wait, tucapa sang brahmana rare sakti ring sampune duhur teleb ring karya kapandheyan, awanan mapesengan mpu gandring sakti, arine diah kencanawati aler teleb ring karya anggaluh, awanan pinaraban mpu galuh, raris wenten pangandikan mpu bhumi sakti ring anake kalih, udhuh anaku gandring sakti, galuh, aku maweh lawan kitabungkung sawiji sowing, maka atmaraksa kita amandhe, kita gandring iki pawehku bungkung mas mamata manik bang, ana guna yan anggen amamandhe
11.a. salwiring sanjata, salwiring tajep, guna pangandenia, kita anaku mpu galuh, iki pawehku bungkung mas mamata ratna campaka, dening kita tamtam ring laku tatwa kusumadewa, donia dewi asih ri kita, anmebah kang putra kalih anuhun ri sang guru, kaswen mpu gandring sakti mahyun ring kalpikane sang ari, ngraris kakarsayang, mpu galuh tan wenten pisa mangaturang, ika do mpu gandring ring mpu galuh, sahawaksarusia anundung, punika awanan mpu galuh lungha saking asrama kayumanis
11.b. ngaraga angungsi gunung rengga kusuma, sarawuhe mpu galuh ring giri rengga kusuma, dadi kacingak mpu galuh ayu olih bhatara mahadewa, ther sira asabdha, siapa kita stri ayu dhateng parangke, warah tanghulun satorasi, sumahur mpu galuh,singgih bhatara hyang mahadewa, brahmani tanghulun saking madhura desa, anak bhagawan pandhia mpu bhumi sakti, putu de hyang agni pwa ngulun, mojar hyang mahadewa, udhuh putu mami mpu galuh, wruh ulun kita anak bhagawan pandhia bhumi
12.a. sakti, brahmana maha suci, mangke kainta tumudhuhi kita putu, dak kita dhatenging bali gunung agung asamangku, kita angantinin laku kawitanta nguni brahmana kul putih, mangdadi palayanku amangku parayangan, mangkana ling bhatara mahadewa, mpu galuh matur angering, punika awanan mpu galuh rawuh ka bali ring basukih, amangku hyang mahadewa, sanunggil dina ayu mpu galuh amuja, mareresik ring parayangan, kadi laku kul putih nguni, punika awanan mpu galuh raris
12.b. kapesingin mpu kulputih mangku istri, waluinen ikang katha muwah, tucapa mpu gandring sakti kinon dening yayah ira ngulati mpu galuh, apan aswe tan katon ring desa madhura, tar wihang sira mpu gandring sakti, nher lungha angulati arinira, ri tanah jawwa tan ana juga wrethania karengo, wkasan ana hyunira angulati ka tanah bali, amurang murang jalan laku nira mpu gandring angliwat wabamabana, meh surup bhatara surya ararayan sira mpu gandring ring soring taru rangdhu, abhipraya anginepa
13.a. manggih ta sira gwa, tan asuwe metu tang raksasi saking gwa ika, abrangbrangan kadi danawa, angambu manusa, swarania nglr kadia glap, annuli kakantenang mup gandring sakti abagus warna nira, irika ewambekang raksasi, aparwa mbeknia ana budhinia amangan, ana budhinia maka swami, irika glis mpu gandring sakti anguncarang mantra sakti, wisnu panjara murthi maka pamunah budhi karaksasian, atha rikala mangkana angucap sira mpu gandring, eh raksasi, aku iki brahmana saking madura
13.b. anak bhagawan pandhia mpu bhumi sakti, mpu gandring nama siaku, wawu saika ling sang mpu, irika sang raksasi mari hyunira amangan, wetning kna kamaraga tan kena inretan raganira, tumon sang maha mpu sdeng yowana, dadi asiluman swabhawa nira arupa wang listu ayu paripurna, tka mamarek, ri kahan mpu gandring saha swara manis, singgih pakulun mpu maha sakti, riwruhan ta i kami mula widiadhari nguni, kna sapa matmahan raksasi, kinon nghulun ingke angantia sasapa
14.a. lalarapan inghulun malih umalui mulih ka suralaya, apara angenta sasapa ri kita, swanta angwalinganta, tan lian sri maha mpu larapan inganta sapan inghulun , mangkana ling sang manapa, wekasan yan ana brahmana sakti anama mpu gandring, ika maka swaminta, wkasan ana anakta laki brahmanadwala, ya maka entas sapa, yatika makawak sapa tumiba ring patik maha mpu, singgih yan ana sih maha mpu ring pinaka nghulun, yan yogia mpu kaswami pinaka nghulun, didine manaka hulun
14.b. brahmana, mangentas sasapa jajnan inghulun, muliha maring swarga, mangkana ling nikang raksasi saha tangis, nherumimpunicaranapangsu maha mpu, irika mpu gandring sakti kapiutangan welas hyun angrego ujare si raksasi, nher sira mojar amanis, duh nini raksasi, away sira sangsaya yan hyun sira aswami ri kami, tingalaken kang karaksasianta, budhi manusa mangke sipatanta, yan kita hyun mangkana, kami suka yang maka stri kita, kami mangke aweh aranta, diah giri sewaka, mangke
15.a. aranta, matangian mangkana apan kami tan dadi lalis anulak ring sang minta sarana, maliha pangawayaning hyang, apanantas sapanta, wawu mangkana ling sang mpu antianta magirang budhinia diah giri sewaka, anuhun satuduh mpu gandring, marupa stri jati manusa turanwam listuayu pari purna, sakala widiadhari, angandani raga sang mpu, tan ucapen sang kalih sampun pasti sagocara, irika diah giri sewaka angglarekan kasidhiajnyanan, saksana ana graham sinang saupacara, irika tinuntun sang mpu
15.b. masuk ring dalem graham, pareng lan diah giri sewaka, tan kawarna ing jroning jinem silih asih anamtami lulut, sampun prasida diah giri sewaka atmu tangan lawan mpu gandring , sawidhi wedana saha puja, kadi pamarginira diah idhimbi atmu lawan sang bhimasena, riwkas mpu gandring lawan diah giri sewaka, nggarbhi ni diah giri sewaka, irika ngandika mpu gandring, nini diah giri sewaka, ingke nini karyeng umah, ulun praya lungha maring bali, kinon angulati aringku mpu galuh de-
16.a. ni ramangku mpu bhumi sakti, wekasan walingku saking bali muwah, ulun marangke, raksa den abecik isining wteng ta nini, anembah kang stri giri sewaka, irika sang mpu gandring sakti mamargi anuju bali busakih , saprapta nireng kana katmu arinia sdheng mayoga, dadia kanggek hyunira mpu gandring sakti, wkasan uwusnia mayoga katon sang raka prapta, tumurun mpu galuh mapag sang raka, ling nira mpu galuh, singgih kaka wawu prapta, wahu asapunika ature raris mpu galuh ngawangi, saha wakia ”OM
16.b. NAMA SIWA YA NAMO BUDHA YA, mojar mpu gandring sakti, duh yayi mpu galuh kakanta mangke ri sthana yayi, denta muja mantra siwa lawan budha, ya widhi jiwaku ika, kakanta ingutus de sri guru bhagawanta ngulati kita iriki, mangke wus katon kita anglakwaken dharma sang kul putih, yantuk kita anguncaraken wedha ri nengo nami, marep ring sanghyang suksma siwa lawan budha, yatika yogia, pira lawas nira mpu gandring sakti ring asrama ring bali basukih, tucapa ri wkasan mantuk sira mpu
17.a. gandring sakti, kari sira mpu galuh ring bali basukih, tucapan pamargine mpu gandring sakti, rawuh amarani stri nira diah giri sewaka, sampun aputra lanang apkik, sadateng nira mpu gandring sakti agelis sira ngambil anake alit, umatur diah giri sewaka, singgih mpu agia dhateng, iki anakta lanang apkik, lah pareng alungguha, tan kawarna pagunita nira, apti sira mantuka pareng lan putra nira, ling nira, duh nini diah giri sewaka, apti kakanta mantuking yawi madhura mangke, iki anak
17.b. ta anama brahmana dwala, mangke kami aminta anakta, aywa kita sungkawa, karya sira iriki, kami amwit ring sira mangke, suka diah giri sewaka, tininggal dening rabi mwang putra, tur amastoni anaknia, ling nira, duh anakku brahmana dwala, wastu swasta anaku muliheng yawi madhura, ibun ta amwit sira muliheng swarga, apan sampun antasa sapa mami, malui twah widiadhari kadi nguni, kuneng sira mpu gandring sakti pareng lawan wkanira mamargi mantukeng madhura, tan kathanakna ring
18.a. awan dhateng mpu gandring sakti ring sthana nira, amarek ring mpu bhumi sakti, mojar mpu bhumi sakti, uduh anakku gandring dhateng, angapa lakunta angamet sanak ta mpu galuh, atur mpu gandring, singgih andika bapa, kapanggih anak ta ana ring bali basukih, tuduh hyang mahadewa mangdadi palayan kilisuci, tur sampun bhiniseka kul putih, mojar mpu bhumi sakti, uduh anakku gandring sakti, yayah ta ahyun lungha maring bhumi bali, maninjo asrameng arin ta, mangkana ling mpu bhumi sakti, ri
18.b. saksana mahawan hyunira tan katon, kunang mpu gandring sakti lungha ka gunung indrakila mangun tapa, tucapa anak nira brahmana dwala sampun aluhur, sdang angamong dharma kapandeyan, pareng lawan ajinira mpu gandring sakti asrameng indrakila, sakaton denira sang bapa sdengenak mayoga, akiris tang sarira dening yoga nira, tan pamangan ara, kage turun skar saking akasa sagandharum, kagiat tang brahmana dwala, nher alungguh amusti tangan, tan aswe jag dhateng mpu siwaguna sakeng
19.a. suksma, tka angadeg ring areping brahmana dwala sahojar sarjawa, uduh putungku kita brahmana dwala, rengwaken sabdhaning kakinta iki, aku iki kakanta mpu siwaguna ngaranku, ari sodhara dene kakin ta sira bhagawan pandhia mpu bhumi sakti, kami ku mawruh ikita, dening kakinta sampun muliheng acintya, mangke hyunira turun ing tanah bali ring basukih, didine ana panataran pande, kita aywa lupa bhanti ring kawitan ta ring basukih, muwah ujarku ring kita dwala, ri denta seneng manglakwa
19.b. kna papandhen, amandhe patut kawhuhi dharmanta ring pustaka, inucap ring batur kamulan, dharmaning amande mas, pirak mwah amande wesi, singgih mapat tingkahnia, yan kumwatak santananku, ndak rengon pahenak, kapratama ikang panca bayu, yatika pinrashita dadi prabot, ndhiang panca bayu linganta, nihan prana, apana, samana, udhana, biana, apana nga bayu saking weteng mwang saking kakembungan, yatika pinaka jambangan, prana nga bayu saking paru paru mdal ka irung
20.a. yatika pinaka pamurungan, samana nga bayu saking ati arupa gni ring sarira, udhana nga bayu saking siwadwara, yatika pinaka uyah, biana nga bayu saking sarwa sandhi, pupulaken ring paha, yatika landesan, ndikang maka palu-palu, tampak tangan ta, jariji ta kang pinaka spit, len sangke rika yan kawasa tingaleken tang asta candhala ne ring sarira, aywa inginrya, ndhia asta candhala linganta, nian lwirya 1, amahat nga matwakatan, 2, amalanting nga
20.b. landang pajudian, 3, anjagal nga amati mati pasu madwal daging mentah, 4, amandhe lemah nga makarya payuk, 5, anyuledang nga nanggap upah nbuk padi, 6, anapis nga andha sesaning tedhaning wong len, 7, tan dadi amangan klakatu nga dadalu, 8, tan dadi amangan iwak pinggul nga dadleg, yatika kabrata sang anggaduh dharma kapandheyan, yan bwak angupakara sawa, aywa kita weh aminta tirtha ring sang brahmana pandhita, ngang anugraha kita ri wekas
21.a. mangda kita tan ka nraka, kalih yan yayah ta mpu gandring sakti mati, aywa kita weh upacara salwirania, dening wus tetep ring dharma kapandheyan, aywa kita weh tirtha sang brahmana pandhita, matangian tan dadi, ndak rengon ling ku, ana ring tatwa kamandhaka, nguni ana apuspata bhagawan dharmaswami amangguh duhka manastapa binandhapasa, ya takwanan ta cucu, ring catus pata sira binandha de sri madhura raja, ana suwarnangkara, nga twaning apandhe mas, molih bhusana mas
21.b. manik paweh sang mpu dharmaswami, bhusana nira raja putra mati sinarap ning mong, ikang mas manik katur i jong maha mpu, sinugi kang anggaluh ki suwarnangkara, ya ta ingaturaken ring sang prabu, sinangguh sang mpu amatyani sang raja putra, ika donira sang prabu krodha kon tang wadwa anikep sang brahmana, ana mitra sang brahmana tigang diri, sang mong, sang ula, sang wre, sang tiga ika angrengo yan sang dharmaswami binandha de sri madhurapati dadi ya ngamet upaya sandhi, marga sang mpu lwar saking apusapus
22.a. sidha sadia denia masang upaya, sidha sang mpu lepas saking bandhana, irika sang mpu dharmaswami maneseel sarirania, ridenia asawitra wwang nicha candhala, etu nira amangguh duhka maha bhara, yeka don mpu dharmaswami amangun sasat, lwirnia, indah kamung hyang trayodasi, mandadi sanghyang catur lokha phala, bhatjara sang pinaka saksining jagat, mawit saking mangkin sang brhamana pandhita kadi nghulun, tan dadia asawitra masih ring wong mapakedhepan kadi macan, mwang pande suwarnangkara,
22.b. saturun turunia, yan ana brahmana pandhita ri wekas turunanku, asawitra ring pandhe mas, moga amangguh dhuka maha bhara, kalih saking mangkin trus saturun turunanku, tan dadi maweh tirtha ring sawatek turunan i pande suwarnangkara saturun turanania, yan ana brahmana pandhita sabha masuk ri ngumaha pande mas, apania candhala, samangkana wak sapata rsi dharmaswami, sdang kita tiru, apan pandhita maha sakti, samangkana pawarah mpu siwasaguna ring brahmana dwala, tlasing sabda
23.a. muksa sira mpu siwaguna tan katon apan wus iniring sabda nira de sang brahmana dwala, tucapa sang brahmana dwala ri sampune muksa sang mpu gandring sakti, malih matuk ka madhura, kaswen ring madhura mahyun sira apodgala madiksa widhi, awana nenten wenten patut ring kahayunira kanggehang pacang guru ring jagat madhura, dening asapunika raris sang brahmana dwala makarya archa paralingga mpu bhumi sakti saha strine diah amrethatma ring sampune puput archa pralingga ika, raris kakaryanang linggih padma
23.b. sana ring sajeroning patapan ring pamrajan, archa pralingga punika raris kasengguhang gurune, tan bhina kadi sang ekalawia amnabe ring aarcha pralingga danghyang drona, asapunika mangkin sang brahmana dwala manabhe archa pralingga mpu bhumi sakti, amlarapan nguni wenten ichan mpu bhumi sakti, nga, pustaka bang ring sang dwala, yeka mangke kasengguhang wisik anugraha, ne munggah pamidartha ring sastra pustaka bang, indik karahasian dharma kapandeyan idup mwang mati, saking punika raris magentos
24.a. pesengan, mangke mpu dwala, mpu wala, kaswen mpu wala sampun madrewe putra roro padha laki, ikang jyesta mangaran arya pande wulung, kang ari mangaran arya pande sadaka, tucapa ring bali, pangadeg sri baturenggong ring gelgel, ayat mangwangun karya ekadasarudra ring besakih, irika dalem ngandikayang para juru angulati karya undagi, maranggi, pande wesi, anghing pande mas durung wenten ring bali, wkasan ana wretha yan ring candikuning wenten pande
24.b. mas, kasub widagda amandhe, ling wenten wreta mula saking jagat madhura, roro sanak rauh ka bali, anama arya pande wulung mwang arya pande sadaka, ngawangun patapan ring gunung pabratan, punika kaundang antuk dalem rawuh ka gelgel, sadhateng nira ring gelgel sang pande anuli marek ring dalem anuun ligra saha sembah, angandika dalem, ih mpu pande kita kinonku mangke agawia upacara mas pirak, sapratekaning yajnya ngekadasurudra, atur mpu pande,
25.a. singgih kawula nuun sakawruhian ingulun, tan ucapa dalem maweh mas pirak ring mpu pande, mwang unggwania amande, gawok wong umalat ring kawidagdania mpu pande sadaka, pira kunang swenia mpu pande bratan ring gelgel, sawusing karya ekadasarudra sami sajuru-juru karya kaichen anugraha antuk dalem, kunang mpu suwarnangkara sampun namwit mantuk maring asramania ring pabratan, kaswen mpu suwarnangkara ring asamanira, sampun madruwe sanatana, mpu sadaka manak
25.b. roro padha laki, anama arya danu kang matuha, kang ari anama arya surajnya, kaswen sampun mapodgala, sira arya danu anama pande rsi, arya surajnya anama pande tusta, tucapa sira arya pande wulung sampun apodgala apanlah mpu wulung, anaknia apanlah pande tonjok, amandhe wesi akarya lalandhepan, mwah ariania apanlah pande wana widagdaanyanyanging, nher apanlah pande sangging, alawas-lawas wredhi tang watek
26.a. pande ring desa bratan, tucapa rencange ki pasek kayu selem ring batur lunga madagangan ngamarginin desa bratan, kahalangin wengi nginep ring desa bratan, tandang karampas padol dolania dening karama desa bratan, akon nabuh tengeran , tedhun pada krrama desa pabratab, pada garawala natiyang sanjata, mantuk kang wwang dagang majar i tuania i pasek kayu selem, yan karampas druwenia ring desa pabratan, ana wongnia pinejahan, kridha i pasek kayu selem
26.b. aptinia anglurug angrejek desa pabratan, akona nabuh tengeran, tedhuna pada krama desa batur, pada grawala natiyang sanjata, winarahan de ne i pasek kayu selem mangkata anglurug desa pabratan, nher pada agelis mangkana nglurug, tan dwa ring awan panganjuri lumampah ki pasek kayu selem, i pasek batu dinding, i pasek camapaga, i pasek clagi manis, makadhi kyayi balangan, kyayi bandhem, kyayi poh tegeh, kyayi pulasari, sregep saha sanjata nira, wus prapteng
27.a. pabratan, tandwa angrewek angrampas, asing wani pinatian, tandwa alah kang desa apan akdik kakwehan lawan, sesaning mati akweh malayu mwang mamungkul, aminta sraya sih ira ring i pasek kayu selem, tucapa kang aninggal rarud kasamburat sawarganing pande mas, pada ngungsi dura desa, kang anama mpu jagarosa angungsi ka tamansraya, mabakta pustaka bang, malih pande sarwada kesah ka desa kaphal mangwi, malih arya pande ramaja
27.b. ngungsi kawisunia, mwah mpu tarub angalih desa ring marga, arya pande danuwangsa ngungsi ka gadhungan, arya pande suwarna ngungsi ka singharaja angawula ring i gusti ngurah panji sakti, ki arya pande tonjok angungsi desa panasan klungkung, arya pande kartana ngungsi desa badung, ki pande ruktia ngungsi jagat bangli, mabakta kawitan archa kawitania kakalih, sawatek pande bratan tan yogia nyinambatang pranah ming tiga, ring sami
28.a. turunan pande bratan, mangda manyama saudhara, malih tan dados ngalaliyang kulawarga, minangkenang anak sewos, yen wenten mamurug, tan wenten ngangkeni nyama, ne mula tunggal turunan, sang asapunika jaga kasisipang antuk kawitania ri panataran bratan, malih wenten apanlah arya labdawara magnah ring desa bayan, dados undhagi, tucapa mpu tarub, aywa kita duhka mineh dewek lacurdaak, kita sahananta dinandha dening hyang, manurun karma phalan ta
28.b. kita turunan brahmana, kita tan angangge sila brahmana, suka ring laku duracara, ambegal, ambaud angris, amati mati wwang, dening pasek batur waluya anak saudharanta, makawitan tunggal ki pasek batur turunan mpu ketek , mpu ketek maari saudhara lawan mpu mpu brahmaraja, kang maurunaken kita, karmaning amati sanak tinmun ta mangke, riwkasan yan kita mangwangun karya ala mwang ayu, patutnyane aywa juga kita anganggen tirtha brahmana, aketo
29.a. ingetang patuhang ajak makejang, tekeng turun tinurun, apang de engsap teken kalakwan awak, dadi pandhita mpu kanugraha muputang sagawe-gaawene, yen kita tuhu bakti makawitan, sembah aku ring paibwanta nuju tumpek kuningan, dening cipta nirmala, aku puyut ta mpu brahma dwala, tan kocapan mpu tarub di pradesa marga wredi santane, kocapa arya pande ruktia ring jagat bangli tetep amande mas, tucapa sang andiri ring jagat bangli apanlah i gusti parawupan mwang
29.b. i gusti dawuh pamamoran, raris jagat bangline kagebug antuk i dewa tirthaarum sane mapesengan i dewa ngurah pamcutan ring tamanbali, kasarengin antuk arine kalih, sane mapesengan idewa pering ring nyalian, mwang i dewa gde pipindhi ring pasagasa pagesengan, rusak seda i gusti parawupan kuciwa ring paprangan, i gusti dawuh pamamoran bonglot saking bangli ngungsi desa camanggawon iniring dening arya pande ruktia, ana arine pande ruktia ring desa timbul ngaran
30.a. arya pande likub, tan olih basa ring timbul sinaru saru dening wwang ring timbul, wkasan i pande likub sah saking timbul, ngungsi blahbatuh, nyawita ring i gusti ngurah jelantik, kapatutan sawatek pande bratan sane patut ngamargiang yiga, ping tiga sane arahina, 1, semeng, 2, sore, 3, wengi, saha nguncarang mantra kayeki (mantra tidak diposting) ikang mantra ping 9, ika waluya agni wijil saking babaan sanga, ne
30.b. ngaran baban sanga, song mata 2, song cunguh 2, song kuping 2, cangkem mwang payupasta, silit, punika ne ngesong salwiraning ala ne ring sarira, sasampune gsong awane ayudang antuk toyane ring raga, saha mantra (mantra tidak diposting) uncarang ping 9, wusnia tlas muwah mantra (mantra tidak diposting) tlas yogane puniki laksanakna rikalaning amande, yan makarya sanjata mantrani prabot, mantra agni (mantra tidak diposting)
31.a. mantran sepit (tidak diposting), mantran gandu (tidak diposting), mantran penges (tidak diposting) mantran kikir (tidak diposting), mantran gurindha (tidak diposting), mantran pangidupan uyah (tidak diposting)
31.b. (lanjutan mantra tidak diposting), punika mantra anugraha saking majapahit, maka panglpas mulihing batur kamulan, (tidak diposting), puniki ucapan pustaka bang panugrahan bhatara brahma ring i pande bratan, sapa ugi yan sampun polih ngubhayang palaksanan paplajahan puniki, saha utsaha dina tur sampun mandhitain, punika
32.a. dados muputang salwiring karya ala mwang ayu, ring sawatek pande bratan, yadiapin sampun mandhitain ki pande bratan yan durung uning nglaksanayang ring pasuk wtuning ne dados paplajahan, punika durung dados muputang karya salwirnia ki pande bratan , iki panganggen mpu arya pande bratan, yan angupakara sawa kala ngaben, surat ring patra rwaning pisang ikik, ing ring muka
32.b. tang ring tunggir, bang ring bau tengen, sang ring bau kiwa, ang ring dada, surat panca datu, nang ring timah, mang ring wesi, sing ring temaga, wang ring salaka, yang ring mas, mas pinih luhur, timah pinih sor, surat plasa, a, sa, ba, ah, ang, watek mpu pande bratan dados angangge wadah tumpang 5, yadin tumpang 7, mapatulangan lembu, mabale salunglung, mapring, masanur, mapanbasan gung artha 16.000, malih toya pabre-
33.a. sihan apayuk madaging skar mwang wija kuning, (tidak diposting) raris toya ika puter ider kiwa, raris yogain, idep ikang sona kne mawak suci, kumpulang dadiang abesik, i anggapati, i mrajapati, i banaspati, i banaspatiraja,ki marajapati wehi ya tirtha, idep tirtha mijil saking siwadwara, swarania a, wusing matirtha akon ya ngatehang atma sng mati ka swargan, katemu ring genah kawitane, tingkah makarya tirtha pangentasnia, samangdane dadi
33.b. numitis dadi janma rahayu, bwatang sadia yang pripihan mas, lumbangnia saguli, panjangnia rwang guli, masurat dasa bayu, malih kalpika, 1, mirah sane becik 1, podhi 2, bungkung mas mamata mirah, bawong payuk ika matali benang putih 12 ileh, payuk ika ukupin antuk dupa (mantra tidak diposting) malih tungkayakang (mantra tidak diposting) raris dagingin toya (mantra tidak diposting) tutupin antuk tangan
34.a. (mantra tidak diposting) pulang pripihan mas ika mwang kalpika, mirah podi (mantra tidak diposting), pulang bungkung(mantra tidak diposting), pulang ambengan mwang padang lepas (mantra tidak diposting) yan 33 katih, yan 66 katih yan lewih 108 katih (mantra tidak diposting)
34.b. (lanjutan mantra tidak diposting), mwah amuja caru (mantra tidak diposting), mwah amuja kawitrama (mantra tidak diposting)
35.a. (lanjutan mantra tidak diposting), linggihakna sang dewa pitara ring meru sanggar kidul, watek pande bratan dados maulu kidul, apan batara brahma tetep langgeng malingga ring daksina (mantra tidak diposting),
35.b. (lanjutan mantra tidak diposting), mantra karo sodhana (mantra tidak diposting), mantra manyapa pitra (lanjutan mantra tidak diposting),
36.a. (lanjutan mantra tidak diposting), mantra pratista ngaturin sang pitra malinggih (mantra tidak diposting),
36.b. (lanjutan mantra tidak diposting), mantraning amuja ring pitra (mantra tidak diposting),
37.a. (lanjutan mantra tidak diposting), mantraning amuja ring pitra (mantra tidak diposting),
37.b. (lanjutan mantra tidak diposting), mantra wetarpana (mantra tidak diposting),
38.a. (lanjutan mantra tidak diposting),
38.b. (lanjutan mantra tidak diposting), mantraning amuja ring pitra (mantra tidak diposting),
39.a. (lanjutan mantra tidak diposting), ngeka citta mwah tuntun sang sarwa bhuta sahananing dalem ati, pupulakena ring antaraning pilis, tunggalakena ring manusa saktine, manusa sakti nga, jiwatma, tlas mangkana tuntun sahananing
39.b. wadwa dewane ring siwadwarane, gawakna ring antaraning pilis tunggalakena ring jiwatma (mantra tidak diposting), ngupacara bajraghanta, tungtung bajra ping lima padha misi
40.a. skar (mantra tidak diposting),
40.b. (lanjutan mantra tidak diposting), ikang ghanta sirati tirtha antuk skar tunjung (mantra tidak diposting),
41.a. (lanjutan mantra tidak diposting), iki ngaran palukatan tirtha gamana, malih pabresihan (mantra tidak diposting),
41.b. (lanjutan mantra tidak diposting),
42.a. (lanjutan mantra tidak diposting),
42.b. (lanjutan mantra tidak diposting),
43.a. (lanjutan mantra tidak diposting),
Puput Sinurat Babad Pande Bratan
sumber: web warga pande


c: text/html

text:
Kacerita I Pudak bakal luas ka Denbukit, I Pudak mabesen teken Kurenanne:
“Wayan,buin mani awake bkal luas joh,tusing karuan buin pidan lakar teke,ne kene nyai beling gede,nyanan bisa setoden awake mulih nyai ngelah pianak,ingetang pebesen awake:yen muani pianake melahang melihara,sakewale yen luh matiang dogen tendasne,tektek bang siap ngamah padun abedik,awake tusing demen ngelah pianak luh,i dewek tuyuh melihara ngedeneng,suba kelih anak len nyuang nganggon kurenanne.
“Nah beli!”
Keto pesaut kurenane,tusing bani nungkasin,Buin manine luas lantas I Pudak.
Tan carita I Pudak,kacerita jani kurenane mara ngetelun kalahine luas ngelah iya pianak luh.Beh keweh pesan keneh memen anake cerik.
“Ne kenkenan jani I cening orahina nektek teken bapanne bang siap kurungan padun abedik,yan tuutang bes pianak baan ngalekadang,sejabanin jelema buduh mara ya nyak bakal nektek pianak anggon maman siap,Aduh dewa ratu Betara sasuhunan titiang sareng sami,icenin titiang pemargi sane becik.Aduh kenkenan baan medaya.”
Keto iya ngerengkeng padidianne.Makelo iya bengong mapineh-pineh:
“Ah kingsanang dogen anake cerik di umah dadongne, arin-arinne dogen tektek bang siap pada abedik.”
Keto iya makaengan pedidianne.Sambilang mejalan ka umah memen lakar ngisanang pianakne,di suba ne iya neked ditu mekesiap memen ningalin pianak ne ngajak anak cerik luh buin kulit ne putih gading.
“Yeh cening ngudiang,ngajak anak cerik mara lekad mai?”
Keto memen metakon teken pianakne,di lantas iya ngorahan teken memene:
“Nak kene me,tiang lakar ngisanang I cening dini sawire titang orahine nektek teken bapanne lakar bange siap kurunganne.
Keto pesautne iya teken memen.ditu memen sedih mara ningehang pesaut pianakne
“Nah lamun keto meme lakar ngajak piank ceninge dini,sakewale ingetang sesai mai abang susu lan bubuh.
“Nah me,sawireh suba tengai tiang mulih malu lakar nyakan, nyanan teke lantas i beli Pudak tingaline tiang konden nyakan bisa matiange dewek tiange teken iya”.
Keto pesautne iya teken memen,sambilang mejalan mulih.Buin mani ne kemu lantas iya sebilangwai di umah meme nelokin pianak lakar bange susu lan bubuh,di umah memen pianake cerik ka gaenang banten colongan,nelung bulan,muah otonang.Dadongne ngadanin pianak ne Ni Tuung Kuning di suba ne kelih jemet pesan iya magarapang di umah dadongne.
Tan kacerita jani I Pudak suba teke ling luas metajen di Denbukit.Di subane neket jumahneiya metakon teken kurenane:
“Wayan apa pianak awake?”
“Luh Beli!”
Keto pesaut ne kurenanne ngajak I Pudak.
“Men suba ka tektek nyai tendas ne bange siape padu abedike.”
Koden suud I Pudak mamunyi,sagetang suba makuruyuk siap kurunganne mamuyi.
“Kukuruyuk..................arin-arin dogen bange pianakne kingsanang di umah dadongne.
Keto kanti siap ne mamunyi tusing ruange teken I Pudak.Buin cepok lantas siap ne makuruyuk:
“Kukuruyuk................arin-arin dogen bange piankne kingsanang di umah dadongne.
Mara dingehang keto muyin siap ne iya mamedih tur ngorahin kurenane ngalih pianakne kemu ka umah dadongne.
Kacerita kurenanne mejalan kemu ka umah memen ngalih pianakne Ni Tuung Kuning lakar ajake mulih,neked ditu iya ngaukin pianak ne:
“Cening Tuung kuning orahine mulih cening teken bapan ceningne.
“Nah me,benjepe tiang bakal kemu lamun tiang suba suud nenun kamen.
Keto pesaut ne Ni Tuung kuning teken memen.Ditu memen melipetang mulih mara ningehang pianak ne mamunyi keto,suba lantas iya neked jumah sagete tingaline kurenanne sedeng nyagih blakas.
“Wayan ken pianak nyaine Ni Tuung Kuning,adi tusing ajak nyai mulih?”
Keto I Pudak metakon teken kurenanne,sambilang nyagih blakas.
“Iya nak nu nenun kamen beli ,benjep lamun iya suud nenun bakal mai.”
Keto kurenane mesaut teken I Pudak.Di Suba ne keto buin I Pudak oranine kurenanne kemu ngalih pianakne di umah dadongne.Suba lantas iya neked ditu buin iya ngaukin pianak ne:
“Cening Ni Tuung Kuning orahine mulih cening teken bapan ceningne!”
“Nah me,buin kejep gen tiang lakar kemu lamun tiang suba suud maseh.”
Keto Ni Tuung Kuning mesaut teken memen,buin memen melipetang pedidiane tusing ngajak pianakne.Di subane neked jumasagete tingaline nu kurenane nyagih blakas.Buin I Pudak metakon ajak kurenanne:
“Wayan ken pianak nyai ne adi konden ajak nyai mulih!”
“Iya nak nu maseh buin kasep gen iya bakal mai beli!”
“Alih iya buin cepok gen kemu,lamun tusing nyak iya mulih awake bakal kemu ngalih iya”
Kemu iya mejalan ngalih pianak ne sabilang ngeling,di suba ne neked ditu sagetang pianak suba tingaline pianak ne mabaju sarwa putih-putih.krana iya suba tawange dewek ne lakar matiange teken bapanne,setonden iya mejalan mulih ada pabesenne iya teken dadongne:
“Dadong melah-melah dini nah,sawireh tiang bakal ngalahin dadong maluan.”
Sebed pesan keneh dadongne ningehang pabesen cucune.Di lantas iya ajak mulih teken memen,di suba ne Ni Tuung Kuning neked jumah sagete suba jemake limane teken bapan lakar ajake ka alase,ditu Tuung Kuning mareren nakonang bapanne:
“Bapan suba ngangteng dije ne iraga majalan!”
“Ne dini be nyai malu ngoyong.”
Keto pesaut ne I Pudak ngajak pianakne.
Kacerita jani Ni Tuung Kuning tegule di puyan gadeboge lan nagih tekteke teken bapanne,jek teken lantas dedarinnenyilurang Ni Tuug Kuning aji bangadebong.gadebongne ento tekteke kaden ne Ni Tuung Kuning lautang abe mulih bange siap kurungane.Di suarga Ni Tuung Kuning ajahine mejejaite lan nenun ane melah teken widiadarine di suargan.
Ainggih asapuniki satua sane prasida katurang titiang,dumogi satua puniki prasida ka anggen sasuluhang,yening dados jatma nenten dados ngutang pianak luhsawire pianak luh punika pateh masi suwecan widhi.

robotstxt: allowed

filter: keep


text:
Ida S
1Ih Israel, Ida Sang Hyang Widi Wasa sane ngardi semeton ngandika asapuniki: “Edaja takut, Ulun lakar ngrahayuang kita. Ulun suba ngesengin kita manut adan kitane, sawireh kita druen Ulun.
2Yen kita majalan ngentasin tukad ane dalem-dalem, Ulun lakar ngiangin kita, tur pakewuh kitane tusing lakar ngliput kita. Yen kita majalan nuluh api, kita tusing lakar puun, tur gegodan ane abot tusing lakar kanti nyakitin kita.
3Sawireh Ulun ene Sang Hyang Widi Wasa, Widin kitane, Widin Israele ane suci ane ngrahayuang kita. Ulun lakar mragatang Mesire buat mebasang kita, tur Ulun masih lakar mragatang Sudan muah Sebane.
4Ulun lakar mragatang bangsa-bangsane makejang buat ngrahayuang kita. Sawireh kita maji pesan buat Ulun, tur sawireh Ulun asih teken kita tur ngajiang kita.
5Edaja kita takut, Ulun ngiangin kita. Uli tanggu kangin muah uli kauh ane joh pesan Ulun lakar nantan bangsan kitane mulih.
6Ulun lakar ngorahin kajane apang baanga ia majalan tur teken kelode apang eda nombahang ia mulih. Depangja kaulan Ulune mulih uli gumi-gumine ane joh, uli di tepi siring gumine makejang.
7Ia ento kaulan Ulun tur Ulun suba ngadakang ia apanga ia ngluihang Ulun.”
Wong
8Ida Sang Hyang Widi Wasa ngandika asapuniki: “Tundenja kaulan ulune ka pangadilan. Ia ngelah mata nanging ia tusing ngenot. Ia makuping nanging ia bongol.
9Tundenja bangsa-bangsane ento ka pangadilan. Ane encenke dewannyane ane nyidayang ngramalang paundukan-paundukan ane lakar teka? Ane encenke ane suba ngramalang unduk ane sedek majalan jani? Depangja dewa-dewane ento ngajak saksi-saksinnyane buat muktiang ia patut, tur buat muktiang kabenehan raosne.
10Ih wong Israel, kita makadadi saksin Ulune. Ulun milih kita buat dadi parekan Ulune apanga kita nawang Ulun tur pracaya teken Ulun, muah apang ngresep mungguing tuah Ulun dogen maraga Widi. Lenan teken Ulun tusing ada buin Widi. Tusing taen ada tur tusing lakar ada.
11Tuah Ulun dogen ane maraga Widi, ane nyidayang ngrahayuang kita.
12Ulun suba ngramalang unduk ane lakar teka, sasubane keto Ulun teka buat nulungin kita. Tusing taen ada dewan wong sunantarane nyidayang ngadakang unduk ane buka kene. Kita ane makadadi saksin Ulune.
13Ulun ene Ida Sang Hyang Widi Wasa, buat salawas-lawasne. Tusing ada anak nyidayang luput uli kakuasan Ulune. Tur tusing ada anak ane nyidayang ngubah ane suba kardi Ulun.”
Medal
14Widin Israele sane suci, Ida Sang Hyang Widi Wasa sane ngrahayuang semeton, ngandika sapuniki: “Ulun lakar ngutus wadua bala buat nglawan wong Babele buat ngluputang kita. Ulun lakar nguug gapuran kotannyane. Suryak rakyatnyane lakar masalin dadi ling.
15Ulun Sang Hyang Widi Wasa, Widin kita ane suci. Ulun ane ngardi kita, tur Ulun ene ratun kitane.”
16Sane nguni Ida Sang Hyang Widi Wasa ngardi margi megat segara, inggih punika margi sane nglintang ring toyane sane museran.
17Ida nantan wadua bala sane kuat buat jaga kasirnayang, inggih punika wadua bala sane nunggang kreta lan kuda. Ipun kalebu ring segarane tur nenten naenin bangun malih. Ipun kapademang sakadi nampeh endih lampune.
18Nanging Ida Sang Hyang Widi Wasa ngandika sapuniki: “Edaja ngingetang paundukan ane suba liwat, wiadin eda ngingetang unduk ane suba kasidan imaluan.
19Tlektekangja paundukan ane anyar ane lakar laksanayang Ulun. Unduke ento suba ngawitin kalaksanayang tur ane jani kita nyidayang nepukin. Ulun lakar ngae rurung gede di tegal melakange, tur ngicen kita yeh klebutan ditu.
20Buron alasane masih lakar pada ngluihang Ulun, cicing alasan muah kedis kasuarine lakar muji Ulun dikalane Ulun ngadakang tukad membah di tegal melakange buat ngicen kaula seselikan Ulune yeh.
21Ia ento bangsa ane adakang Ulun buat ragan Ulune, tur ia lakar makidung ngluihang Ulun.”
Dosan
22Ida Sang Hyang Widi Wasa ngandika asapuniki: “Nanging kita suba rumasa kenyel marep teken Ulun, ih Israel. Kita suba tusing nyungsung Ulun.
23Kita tusing ngaturang teken Ulun aturan biri-biri maborbor. Kita tusing ngluihang Ulun aji aturan kitane. Ulun tusingja makewehin kita aji aturan-aturan ane liu wiadin nagihin kita menyan.
24Kita tusing meli menyan pabuat Ulun wiadin ngliangang Ulun aji muluk-muluk wewalungan kitane. Tungkalikane kita makewehin Ulun aji dosa-dosan kitane. Kita makewehin Ulun aji kapelihan-kapelihan ane suba laksanayang kita.
25Nanging yadian buka keto, Ulun ene Widi ane ngampurayang dosan kitane. Buina Ulun malaksana buka keto sawireh mula buka keto pakayunan Ulune. Ulun tusingja mategenang dosan kitane ento teken kita.
26Jalanja iraga ka pangadilan tur aturangja ditu dedalihan kitane. Berberangja prakarane ditu buat muktiang mungguing kita ene beneh.
27Leluur kitane ane pangawit suba madosa teken Ulun, keto masih pamimpin-pamimpin kitane suba madosa nglawan Ulun.
28Buina pamrentah kitane suba ngletehin linggih Ulune ane suci. Ento krana Ulun nekaang bencana pabuat Israel, tur Ulun nepang kaulan Ulune kanistayang.”


text:
Tutur Angastia Prana
[1a] Ong Awignamastu nama sidam.
Iki katuturan Rêsi Bagawan Angastiaprana, madruwe Ida putra kêkalih, sane duwuran lanang, mapsengan Ida Sang Subrata, sane istri mapsengan Ida Sri Satiakrêti. Ida Bagawan Angastiaprana, puputing panugrahan, saking tapa brata, maraga Rêsi Boda, maraga Ida wong kara sara, raris sang putra lanang-istri, raris matur, Inggih paduka sang Rêsi, tabeya pakulun, kaula umatur tan kê-
[1b] na tulahsarik, raja panulah ring hyang suksma. Sumawur Bagawan Angastiaprana, Uduh anak ingsun kalih, napi pamalakun cêning ring bapa. Singgih batara, yan onang batara lugraha, ring kaula titiang nunasang, satingkahe dados jadma, sapunapi wite ring kuna. Sumawur Bagawan Angastiaprana, Sapuniki cêning kawite ring kuna, cening maraga Sang Hyang Siwa atma, duk sang bapa muang sang ibu sami bajang, cêning ngalih tongos, sang bapa muang sang ibu, pada ngêlah ka-
[2a] sêmaran, smaran sang bapa, maharan Smara-jaya, smran sang ibu maharan Smara-ratih, cêning maharan Smara-sunia, sami kasusupin manah sang bapa muang sang ibu, dadi matêmu karsa pada karsa, ya matêmu dêmên pada dêmên, masalin aran, sang bapa smara lulut manahnya, sang ibu wnang manahnya, cêning Smara-asih arannya, nyusup ring ibapa, muang ring ibu, krana matêmu pada suka, cêning dadi Sang Hyang Sunya-atma, duk matêmuang sanggama sang ibu ring sang bapa. Cêning Sanggama-molah, arane, nyusup ring
[2b] kaman sang ibu, muang ring kaman sang bapa. Nanging kamane kasilurang dumun, ring Ida Bagawan Dwija, sarêng ring ibu Patni-murti, sarêng nyilurang, mula kamane bang ring sang lanang, kama putih ring sang wadon, aketo kawite, awinan ada jadma dadua, luh muani, katurunang mawasta I Calikamayang-suksma, I Calikamayang-jati, nyilurang kamane putih ring sang lanang, kamane bang ring sang wadon, mara pada karsa, sang lanang ring sang wadon, ditu sang atma ngalih tongos, wau karsa pada karsa,
[3a] sang atma di têngah karsane magênah, wau liat pada liat, sang atma di têngah liate magênah. Wau sabda pada sabda, sang atma di têngah sabdane magênah. Matêmu bayu pada bayu, sang atma di têngah bayune magênah. Di ngantiang pêsu kamane, sang atma sang Kama-molah arane. diawor kamane, sang Kama drêsta arane, di pêsu kaman memene, sang Kama-drêsti arane, diawor kamane sang Ajambalang arane. Rawuh ida Sang Hyang Nilakanta, mastu nulia kêntêl kamane, kadi taluh, Sang Hyang Antiga-jati arane
[3b] rawuh dewata sami, malih Sang Hyang Sênêng, Sang Hyang Mêlêng, kawastu antuk sang Hyang Suksma, batara Wisesa. Dadi kama kakalih, kama bang lawan kama putih, maharan Kama-jaya Kama-ratih, tunggal dadi abêsik, masuk ring Antiga-jati, dadi bayu prêmana, muah dadi rasan bayu, dadi bayu panunggun urip, Sang Hyang Sêlêng, metu saking têlênging atin i bapane, dadia atma, ngaran I Tukuping-jiwa, maraga ong kara sumungsang, Sang Hyang Mêlêng, mêtu saking atin sang ibu, dadia atma, mangaran I Kirit marga, mraga
[4a] ong kara ngadêg, ong kara sumungsang, ika dadi ong kara rwa bineda, ika dadi marga pati, muah margan urip, ika dadi prêtiwi, muah akasa, muah angawe aturu muang ngawe atangi, sang Hyang atma roro, I Pita Tukuping-jiwa, muah I Kirit-marga, mraga bayu prêmana, dadi sawiji, ring Sang Hyang Antiga-jati. Malih umatur sang Subrata, mwah sang Satiakrêti, Inggih ratu pranda, risampunenul, sang Kama-jaya, sang Kama-ratih, ring sang Antiga-jati, sapunapi, malih kada
[4b] dosanipun. Raris sumaur sang Rêsi, Sapuniki cêning, disampun dadi abêsik, Sang Hyang Mêlêng ring Sang Hyang Sêlêng, dadi ya Kama-jaya, Kama-ratih, nyusup ring Antiga-jati, raris rawuh Sang Hyang Murcaya, Sang Hyang Taya, Sang Hyang Ngalêngis, Sang Hyang Raja-tangi, Sang Hyang Murtining-lêwih, watêk nawa sangga, sapta rêsi, panca rêsi, sang hyang tiga wisesa, karekayang manusa, Sang Antiga-jati, bau mareka manusa, mawasta Sang Prêtima-jati, irika watêk dewata asung,1, Sang Hyang Akasa aweh sirah, 2, Sang Hyang Ji
[5a] niksa, aweh rambut, 3, Sang Hyang Surya Candra, aweh soca kiwa têngên, Sang Hyang Bruna aweh ungasan, 4, 5, Sang Hyang Marga-laya, aweh lobang irung, Sang Hyang Kuwera aweh karna, 6, 7, Sang Hyang Marga-suara aweh song karna, 8, Sang Hyang Yama aweh cangkêm, Sang Hyang Prigi-manik, aweh untu, 10, Sang Hyang Rijasa aweh gusi, 11, Sang Hyang Mangkêp tan Mangkêp aweh lambe,12, Sang Hyang Madulata, aweh using alêt, 13, Sang Syang Citarata, aweh rasaning ilat,
[5b] 14, Sang Hyang Lêpe aweh dodot, 15, Sang Hyang Lêking aweh tadah,16, Sang Hyang Kanakotunggal aweh bahu,17, Sang Hyang Watu-gumulung aweh bêbatun salakan,18, Sang Hyang Taya ngaweh tangan, 19, Sang Hyang Pancana ngaweh angga, 20, Sang Hyang Têmang, aweh suku, 21, Sang Hyang Munyêng aweh usêran, muang udêl, 22, Sang Hyang Ngênta-ula ngaweh ulun arsa. Malih panca rêsi asung, Hyang Korsika aweh carma, Hyang Gar
[6a] ga aweh otot, Hyang Kurusia aweh balung, Hyang Prêsta-jala aweh sumsum. Malih umatur sang Subrata, miwah Sri Satiakrêti, Inggih paduka Hyang Rêsi, sampun asapunika, malih wentên panyarita malih, sumawur sang rêsi, uduh anak sira kakalih, wentên panyaritan ipun, ida sang hyang nawa sanga asung, Hyang Iswara aweh papusuh, Hyang Misora aweh paparu, Hyang Brahma aweh ati, Hyang Ludra aweh usus, Hyang Mahadewa aweh
[6b] ungsilan, Hyang Sangkara aweh limpa, Hyang Wisnu aweh ampru, Hyang Sambu aweh inêban, Hyang Siwa aweh tumpukaning ati. Tumpukan ati ika, ngaran, bayu. Bayu, ngaran, atmane maraga sang hyang urip, yan kawite dadi manusa, kamane, nanging ada ya nyarêngin, dewa, kala, atma, atmane dadi matungalan sami, dewa, kala, matunggalan maring atmane, manysup ring manusa, tatêlu ngawakin manusane idup, di suba ada dewa, ka
[7a] la, atmane ngawakin, ada nyamania patpat marêngin, ari-ari, yeh nyom, ênto mêtu saking i bapa, gêtih, luwu-luwune, mêtu saking imeme, kaman ibapane dadi Manusan, bayun kamane dadi Kala, rasan kamane dadi Atma, sarin kamane dadi Dewa. Kêranane ada kanda êmpat buta, kanda êmpat dewa, ban kamane dadi Kala, rasan kamane dadi Atma, sarin kamane dadi Dewa, nah ênto ngêmpu manusane. Duk ia urip
[7b] têkaning matine, punika ngawe ala, miwah ngawe ayu, ngawe mati, ngawe urip, ngawe papa, ngawe swarga, swarga nu idup, swarga suba mati, ngawe luwung, ngawe tulus, ênto sêdêng tangarin, tingkahe dadi manusa, apan imanusa dadi umah swarga, apan pamargan uripe, pamargan matine, pamarganing ala ayu, masusupan dadi bikas, manusa tan adoh mati kalawan uripe, tunggal gênahnia. Malih sang putra kakalih umatur, Pakulun padu
[8a] ka sang Rêsi, mawinan wentên, kanda êmpat dewa, kanda êmpat buta, sapunapi punika ratu, raris mawacana ida, inggih sapuniki cêning, kandanipun. Ari-arine, bayune dadi Antapreta, rasan ari-arine, dadi Pitara, sarin ari-arine dadi Dewa, ada Dewa di Pusêh. Malih ring papusuh, dadi Anggapati, swargania Hyang Iswara, magênah ring idêp. Malih gêtihe dadi Kala, rasania dadi Atma, sarinia dadi Dewa Dalêm, mulih ring ati, da
[8b] di Banaspati, swargania Batara Brahma, magênah ring manah. Malih yeh nyome dadi Dêngên, rasania dadi Atma, sarinia dadi Dewa Tungkub, mulih ring ungsilan, dadi Mrajapati, swargania Batara Mahadewa, dadi sabda. Malih luwun-luwunia, dadi Buta, rasania dadi Soga-atma, sarinia dadi Dewa Pasaren, mulih ring ampru, dadi Banaspatiraja, swargania Batara Wisnu, dadi ambêk. Punika kanda êmpat buta, muah kanda êmpat dewa
[9a] arania, sabdania iki: ih, ah, eh, huh. Sabdan dewa iki: ing, ang, eng, ung. Sabdan atma iki: ngang, ngong, ngung, anging sami kawah, sami swarga dadinia. Malih nêmbah matur sang kakalih, Inggih ratu sang Rêsi, sapunapi awinan sinêngguh kawah, klawan swarga, emêng kawula ta, pakulun, raris sumawur ida sang yogi swara. Uduh anak ingsun kita, sapuniki parikandanipun, i dasa bayu dadi dasendria, panca bayu, dadi pancendria, ika
[9b] tunggal dadi tatêlu, bayu sabda idêp. Nah to buin ya manunggal dadi dadua, ane dadua buin manunggal dadi abêsik. Yan suba keto ban nunggalang, to mangilangang lêtuhe, swarga juga kapanggih. Malih umatur sang putra kakalih, Inggih ratu sang Rêsi, sapunapi panunggalan punika, sumawur ida sang Rêsi Brata, Nah sapuniki cêning, ane mawasta bayu, matêmahan aksara, nah kene aksarania: sa, ba, ta, a, i, na, ma, si, wa, ya, malih ne mawasta bayu, matêmahan pancaksara, kene
[10a] aksarania: sang, bang, tang, ang, ing. Malih ne mawasta triaksara: ang, ung, mang. Malih ne mawasta rwa bineda iki: ang, ah. Malih nunggal iki: ong, puput panunggalan ipun. Buin ada tri aksara, kewala ada rupa dogen, kene rupane:…………, ya nunggalang kene,…………., (ong), tuah amonto puput pangrêgêp ida sang rêsi, anging arang wong mamanggih yan tan panugrahan sang hyang suksma, punika awinan sang mahyun ring tutur darma pandita
[10b] mabrêsih skala, malih mabrêsih niskala, apan manusa maraga skala, maraga niskala, ring skalane apang bna brêsih, apan bna madukan di skalane, têkening ring niskalane bina pakatonanipun. Malih umatur sang putra kakalih, Singgih paduka sang Rêsi, warahana denia trang ring kawula, raris sumawur sang Rêsi Brata, Uduh cêning sapuniki kawitne, salwir kapangan antuk i meme miwah ibapa, to sane kapangan kinum, sarinia manadi kama, kamane ento dadi
[11a] manusa, manusane mawak lêtuh, apan kadaden kama, kadadenan gêtih, ika lêtuh skalane, kulit, daging, sumsum, ika ngaran, kawah, ane mawasta swarga, bayu, sabda, idêp, ika swargan, malih isin punika, kala, atma, dewa, kaadukang ring kamane, kala, atma, dewane, barêng lêtuh, krana ada nêraka sêkala, nyusup ring manusa, luirnia, ane mawasta nêraka sêkala, peceng, perot, matiwala, gondong, kutung, ki
[11b] ting, darih, gudug, buduh, ayan, 10, warna. Ane mawasta nraka niskala, kênêhnia sakit ati, bayu, sabda, idêp, rasa mengêt, sami nêraka, kêrana ada mati magantung, nêbêk raga, mati ngamuk, punika, dewa kalania sami nraka, sang atmania nêraka, ring dumadinia, ngaba gring malagendah, punika krana ada prêdana idup, prêdana mati. Malih ne mawasta prêdana idup, bau lêkad matêlah-têlah, kêtus pungsêd, matêlu bulanan, maotonan,
[12a] matubah, mabiakawon, makala-kalan, maklias, makala hning, mapadudus, mawintên agung, punika ngawe brêsih skala, ring idupe. Malih prêdananing mati, manutugang buka têlun. Yan matêlah-têlah solas dina, ngaben, mapuwun, nyêkah mamukur. Punika gawe, pada ring lawan, matêlah-têlah, kêpus pungsed, samania. Yan sang rêsi, nora wruh, ngawas sang hyang atma, branane liu têlah, atmane tulus kasasar. Yan sang
[12b] rêsi wruh angawas atmanira, malih wruh ngarad sang hyang atma, tumulih panugrahanira, saking brata tapa, wruh mangarad nyaman sang mati. Malih swargan sang hyang atma, krana sang rêsi tan surud, ngamong tapa brata, malih panugrahan, punika sadianga pisan. Malih yan makalan-kalan, miwah nubah, nêlu bulanin, ngêmpugin, mamêtik jambot, aja sira ngumandêlang balian gênta, tan prasida ikang karya. Malih umatur sang Subrata,
[13a] muah sang Sri Satiakrêti, Inghgih ratu sang Rêsi asapunapi sane patut pa mrêdanane, mangdene tan salah para, yan mrasteka rare, nêlu bulanin, ngotonin. Nah kene cêning kramanipun, masih sang suba wruh ring katatwan raga, wênang mangantêbang bantên, nah apa krana keto, apan, dewa, pitara, kala, to buka tatêlu ngaraganin sang rare, mawak bayu, sabda, idêp, kalane manadi bayu, atmane manadi sabda, dewane dadi idêp, ênto ane tatêlu
[13b] sing ja dadi bêlas, yan ilang abêsik, dadi ilang makêjang, yan têka abêsik, têka ya makêjang, apan to sang atma ngajak dumadi, dadi manusa, atmane dadi urip, dewa, kala, to dadi bikas, krana ada bikase dadua, jêle têken mêlah, mati têken idup, pulês têken mangêndusin, darma têken badohos, bêlog têken ririh. Gunane masih ada dadua, gunan kalane dadi liak, gunan dewane dados amba. Yan mrasteka manusa, yan tan uruh ngarad dewa, ngarad atma,
[14a] tan prasida ikang karya, waluya upakara, kutang ring têngahing marga, wiadin sang brahmana rêsi, wiadin sang bujangga rêsi, yan tan ida uning asapunika, nalêr tan prasida ikang karya, kajarnia rêsi corah aranta. Tan kacrita gêlis umatur sang putra kakalih, Inggih titiang nunas lugra kêni sampun ratu titiang, kêni paraning tulah, asapunapi awinan ida sinangguh corah, apan sampun sang rêsi ida ngaragayang weda. Nah kene cêning tingkahe, dudu wedania,
[14b] anggenia ngawedain. Dudu sêsapania, anggenia nganteb bantên, dudu pangastawania, anggenia ngarad. Nah ênto mawasta corah, asing mamauk mawasta corah, asing corah mawasta dusta. Apan ida sang rêsi sami paragayan patirtan, wênang ngadu darma pitutur, mangulah dasa brata, mangadêg darma jati, triwikrama catur buja. Malih umatur sang putra kakalih, Tabeta pakulun kaula umatur, nuhun trang kang kaula, ring rasa
[15a] ning triwikrama, muang ring rasaning catur buja, raris sumawur ida sang Rêsi, Nah kene cêning patute sang rêsi, ane madan triwikrama, maraga Sang Hyang Tiga-wisesa, Sang Hyang Jagat-wisesa, mêtu ring bungkahing bayu, Sang Hyang Antara-wisesa, mêtu ring bungkahing sabda, Sang Hyang Adnyana wisesa, mêtu ring bungkahing idêp, iti pangastawan Sang Hyang Jagat-wisesa, m: ong, ang, Sang Hyang Jagat-wisesa, mêtu sira ring bayu, alungguh sira ring bungkahing adnyana sandi, ong, ong sri jagat guru paduka ya namah swaha,
[15b] poma. Iti pangastawanira, Sang Hyang Antara-wisesa, m: ong, ong Sang Hyang Antara-wisesa, ya namah swaha, mêtu sira alungguh ring têlênging adnyana sandi, ong, ong sri Antara-wisesa, jagat guru, paduka ya namah swaha, poma. Iti pangastawane ring Sang Hyang Adnyana-wisesa sandi, m: ong, mang, Sang Hyang Adnyana sandi wisesa ya namah swaha, alungguh sira ring tungtunging adnyana sandi, ong, ong Adnyana-wisesa sandi, jagat guru paduka ya namah swaha
[16a] poma. Nah keto pangastawan ida Sang Hyang Jagat-wisesa, anging pada ida madruwe sisia. Malih sang Subrata matur, Inggih ratu punapi awinan ida pada madruwe sisia. Ah kene cêning apan mula kamulania tatêlu, kabisania 3, jêlenia, 3, mlah yane, 3, bawania, 3. Malih umatur ida ianak, Inggih ratu sang Rêsi, maka awinan, karawos wantah tatiga, sapunapi katêrangan ipun ratu, raris ngandika ida sang Rêsi yadnya,
[16b] Nah kene kawite, krana tatêlu, bayu, sabda, idêp, ênto ne madan kawah tatêlu, jêlen bayune kawah, jêlen munyine kawah, jêlen kênêhe kawah. Yan rahayu bayu, swarga, rahayu munyi swarga, rahayu kênêh swarga. To bayu, sabda, idêp mangawakin, ditu nunggal papa swargane sang manusa. Dadi jêle, dadi mêlah, dadi guna jêle, dadi guna mêlah. Buin gunane nesti, naut, nêluh, ngaleak, ênto kahawakang ban I Buas, nongos di gumi Bêdol,
[17a] dadi pasambungan basang wayahe, ring basang ngudane, di pangantungan kakondone, barêng sang Antapreta, sang kala, sang buta, sang dêngên, ênto ne kahawakang ban I Buas, Ni Ranggreng Jirah, Ni Ratna manggali, Ni Larung, Ni Kekek, I Guyang, I Kadêbong basah, Ni Gabdil, I Curenggeh, I Sawandana, I Lênda, I Lêndi, I Kêtepeng-reges, to makêjang sisian Ni Rangdaning Jirah. Gunania patpat paturu luh, madan I Aji, I Mêlok, I Dêdês, I Lê
[17b] nyad, to paican Batari Durga, ida Hyang Batari Durga, magênah ring gebering lidah bêtene, I Dewa Dalêm Mrajapati, magênah di bongkol lidahe, ênto madan setra Gandamayu, buin yan anggon kawisesa, sangkêp ka Gunung Agung, imanusa sakti rêgêp, tunggal maring atmane, sang manon kalane, Anggapati, Banaspati, Prajapati, Banaspati-raja. Malih I Purwanggana, I Jayeng-rana, ênto sami ajak, malih mantrane kaputusane itung, yan Dalêm Sume
[18a] ru, Dalêm Mêkêtu, Dalêm Sinunggal, I Dewa Dalêm ajak, tunggalang ring sang manon, ring imanusa sakti, nyamane ajak mabrêsih, mabrata ajak, gêlunin ajak madahar, mambuh ajakin, rêgêpang ragayang Siwa, Sada Siwa, Prama Siwa, Sang Hyang Darma Siwa, ênto rêgêpang. Anging nyamane makêjang brêsihin, dewa, kala, atma, anggo di ragane, wnang brêsihin, êda ngandêlang mabrêsih aji bantên, wiadin tirtan sang brahmana, wiadin toyan sênggu, toyan
[18b] dewa, yan kulit daging mabiliakna. Yan bayu, sabda, idêp, rasa, mengêt, ênto tusingja kêna, malih pabrêsihan ênto, nata yasa, yoga, sêmadi, nah apa kranane keto, skalane mabrêsih skala, niskalane mabrêsih niskala, ane madan niskala, ênto tonden mabrêsih. Malih ianak umatur, inggih ratu sapunapi reh sampun ngangge krêta weda ida, Uduh kene cêning pamargin
[19a] ênto, yan sampun uning ring marga kasunian, uning mangastawa, uning ngarad kala, dewa, atma, tur uning ngatonang atmanira, ênto mawasta sang rêsi putus, yadian sang brahmana, bujangga, satria, arya, kasinoman, yan sampun katon denia, sang hyang atma, wênang sakama-kama manahnia, ênto mawasta anak menak, sida ikang gawe poma. Malih umatur sang putra maka kalih, Inggih ratu sang Rêsi, yan kadi titiang asapunapi, patut dados titiange,
[19b] kêni sampun titiang talpaka, nunas ring singgih pranda, raris ngandika ida sang rêsi Angastiaprana, Uduh cêning anak ingsun, sama kawênangan sang kakung lawan sang wadon, apan tunggal kawitnia nguni, kama ya pada kama, bayu ya pada bayu, rasa ya pada rasa, anging apang priksa ngamong kayun, yan kirang priksa ring raga, ala kapanggih, lamun priksa ngamonga kayun, rahayu kapangagih, apan tunggal gênah skalane ring niskalane, yan ala ring skalane, ring niskalane
[20a] barêng ya ala. Yan ya rahayu ring skalane, barêng ring niskalane rahayu, swarga skala, ring niskalane masih swarga ya, apan skalane dadi wadah kaniskalan. Malih umatur ida ianak kalih, Ratu paduka singgih padanda, kaula nunas sane trang pisan, raris mangandika ida sang Rêsi. Nah kene cêning, apang trang cêning miarsayang ring ragan cêninge. Ane madan skala, kulit, isi, wat, balung, sumsum, nah to di ragan cêninge skala.
[20b] Nah yan buat atmane, rasane, mengête, uripe, ênto ya saling krêtiang, awanan ada, pakrêti idup, pakrêti mati, apang pada nêmuang rahayu, jêle mêlah makêjang di ragan cêninge, yan ne jêle saking pawêtuania, ênto madan kawah nraka, ane rahayu mijil saking idewa, ênto madan swarga, ane skala kabuat antuk manusa, ane êning dini di sêkala, sang atma mamuatang, krana ada papa nu idup, ada papa suba mati. Ane
[21a] madan papa nu idup, sakit tan onang sambat, wênang wusan ajak makrama desa, ane madan mati papa, mati salah matine, dadi tumandang, dadi têktêk lintah, dadi iris-iris poh, nah keto pragat pawarah bapa têken cêning. Malih umatur sang putra, inggih ratu padanda, kadi titiang, sapunapi patutne, Kene to cêning plajahin to apang makêjang di ragan cêninge, dewa, kala, atma, atmane di panunggalan cêninge dadi umahne, dadi guna
[21b] dadua, guna ngaleak, 1, guna balian,1, krana dadua lagune, jêle mêlah, pulês ngêndusin, idup mati, papa swarga, blog ririh, darma badohos, pacul bangga, trêsna gêdêg timpalne, anak mula pada matimpal, kala, têken dewane. Krana anake maturan, maruntutan nasi warna, nah to apang cêning nawang, dening ane kaastawa, dewa, kala, atma, weda pangastawane tatêlu, pangastawa kala, 1, pangastawa dewa
[22a] pangastawa atma, 1, yan tuara keto, nora ada nampi babantênane, prabia waluya makutang di têngah jalane, nah keto samania. Bwin cêning tastra di ragan cêninge pêtekin, yan ane ma gênah di lontare, waluya orta ênto, twara ja ada gunane lamun apa, kewala orta ênto, tastrane di raga nah ênto dadi guna, dadi sida sakti, pêsu uli bayu, uli sabda, uli idêp, saluire kene, yan kawite twah sarin pangan
[22b] kinume, yan ampas, ya ane dadi bacin, dadi êncêh, sarinnyane dadi kama, uli muani dadi Kama-jaya, uli luh dadi Kama-ratih, nah ênto matêmu ring jêro wêtêng, nah ni meme magênah ring gêdong krêti, nah ênto kawastanin, antuk batara, dadi manusa, ada gêtih, yeh nyom, ari-ari, luwunnya manyarêngin. Bayunia dadi buta, rasania dadi atma, sarinia dadi dewa, krana ada kanda êmpat buta, kanda êmpat dewa,
[23a] kanda êmpat sapta atma, muah nawa sanga. Buin dasaksara, dadi tutur usada kamoksan, luir ya dasaksara di raga kene. SANG: ring papusuh, gunung nia Maha-meru, pawêtunia, Siwa Hyang Iswara, dadarinia Supraba, dewania Hyang Indra, buronia lembu, sanjatania Bajra. BANG: ring ati, gunung ya samudra, tamania Bagenda, buronia wilmana, dewania Sang Hyang Yama, Hyang Brahma, sanjatania Gada, dadarinia, dewi Saraswati. TANG: ring ungsilan, gunungnia
[23b] gunung Lawu, tamania Botrawit, buronia naga, dadarinia Dewi Tluki, dewania Hyang Mahadewa, pamtunia pandita, trus ring lalata, sanjatania Nagapasa. ANG: ring ampru, gunungnia Nata bang, tamania Windu ratna, buronia garuda, dadarinia, Dewi Rantên-aji, dewania Hyang Wisnu, trus ring ilat, wtunia prabu. ING: ring madia, ring pagantunganing ati gênahnia, gunungnia Argamanik, tamania Tlagakanta, buronia gajah, dewania Siwa Guru, dadari
[24a] Sri Wirancana. NANG: ring paparu, gunungnia toya, tamania sêk paring, buronia swari, sanjatania dupa, dewania Hyang Misora, dadarinia Sri Mahadewi, trus ring irung, wtunia sang brahmana. MANG: ring usus gung, dewania Batara Ludra, dadarinia Manuk swari, buronia singa, sanjatania Moksala, trus ring lidah, wtunia para rêsi. SING: ring limpa, dewania Batara Sangkara, buronia kuntuk, sanjatania Angkus, dadarinia Sri
[24b] Mahadewi, trus ring irung. WANG: ring inêban, dewania Batara Sambu, gunungnia Tambala, buronia warak, sanjatania Trisula, dadarinia Gagar maya, trus ring rambut, wtunia bujangga. YANG: ring madia ring pagantungan papusuh gênahnia, gunungnia Andakwana, tamania padadaran, buronia winata toya, linggan ida Batara Siwa, tunggania dadari kabeh, muang watêk nawa sanga, ring pagantungan papusuh, ring pagantungan ati, gênah ida sang hyang urip.
[25a] Punika katuturan pasasatonia, sane munggu ring raga (2) luirnia, badawang nala ring talapak batis kiwa têngên, sang kêbo raja ring jarijin batis kiwa têngên, sang naga wilêt ring tundun batis kiwa têngên, sang lêmbu suranggana ring matan batis kiwa têngên, sang asu gêmplong ring wod, bulun awake alang taji, munyi badohos, ò, api atêgal, sang asu yaksa, ring karna pamêtunia, sang yama ring cangkêm pamêtunia, kayu curiga bulun matane baduwuran,
[25b] ò, sungga kadutan, bulun matane bêtenan, ò, sêgara êndut, lêtêh kênêhe, ò, sêgara api, brahma munyine, ò, batu macêpak, lobang cangkême, ò, titi gonggang, layahe, ò, tukad gêde, pêhêse, ò, ujan gêde, yeh mata, ò, gulêm gêde, rambute, ò, to makêjang bisa mancanen sang hyang atma, yan pacang nga nraka sang hyang atma. Mawanan sang wruh ring tutur, priksa pêsan ring raga, apan saking iraga ngawe jêle mêlahe, krana
[26a] tangar jadmane makênêh dadi pandita. Malih umatur ianak, Inggih ratu sapunapi patutne kêtangaran sang Rêsi, Nah keke tingkahe cêning, jadmane makêjang mawak sêkala abagi, mawak niskala abagi, tur ya ngêlah meme bapa skala, ngêlah nyama ka skala. Ka niskala ngêlah masih meme bapa, ngêlah nyama ka niskala, ngêlah awak ka skala, ka niskala ngêlah masih awak, ênto pada baang mrêta, pada baang tongos. Meme bapa ane ngalêkadang iraga, mula
[26b] ada. Meme bapa ane niskala masih ada, ênto nurunang atmane, ibapa madan Nareswara, ni meme Nareswari. Nyamane kaniskalan, I Purwanggana, I Suptanggana, I Suranggana, I Jayengrana. Buin ane ngêmpuang iraga. I Babu Lêmbana, Ni Babu Ugian, Ni Babu Abra, Ni Babu Kakere. Buin ane ajak lêkad, ya apang tawang, ari-aine dadi Antapreta, gêtihe dadi Kala, yeh nyome dadi Dêngên,
[27a] luwune dadi Buta. Ênto ya pada ajak mabrêsih, makliyas, maklêni, to pada mawak kaniskala, gaenin aji sêkala. Yan bna tusing bisa ngarad kala, ngarad atma, ngarad dewa, pêdas tan prasida ikang karya, apitui ja sang brahmana, sang bujangga, yan tan uruh ring weda pangastawa, kado gawene, da mangandêlang balian gênta, yan tusing nawang pangastawania, têken weda pangastawan bantên, têken wedan lis, ênto
[27b] sang rêsi mangda pada uningin ida, apan sang rêsi maka patirtan skala lawan ka niskala. Malih umatursang putra, Ong sriyawe namu namah swaha, inggih ratu awinan tan wênang umandêl sapunapi, apan sang wawalen malingse ring sang dumadi, Ênto cêning sang wawalen, nora wêruh angastawa kakalan sang rare. Muah atman sang rare, katêkaning ane ngaraganin sang rare, muah ane nurunang jadmane makêjang, ênto ya
[28a] tan kêna pangastawa. Iti pangastawania, sarana, toya anyar, mawadah payuk, sêkarnia manca warna, asolas swahan, samsam wija kuning, ditu nunas di gênah bantên, panigang sasiane, ring sanggah panampine nunas, m: I Kaki Siwagotra, Nini Siwagotra, sira angatag kabeh, pada dewan sang rare kula, luir Hyang Jagat-wisesa, Hyang Antara-wisesa, Hyang Adnyana-wisesa, sang hyang manunggu urip, muah sang hyang mrêtyu jiwa, maka jiwanira
[28b] rare kula, satkaning pakakalan ipun, muang atmanipun sami, maka rajêg tuwuh, ngarajêgang urip sang rare, kon ia rawuh sami, manyusup ring ragane si jabang bayi, walung kabeh ring raganipun, manusanira. Pakulun angaturana sarining bantên pamrêdanan ipun, apan sampun tutug tigang sasih. Pakulun manusanira, angaturin paduka batara, anyumput sari, mamukti sari, angisêp sari, sarining bantên suci sukla, saha rarasmen
[29a] têgêp, lalawuh miwah pangidêr-idêr, malih angaturin pakakalan ipun, punjung sapangkon nasi warna, enak sira pada mamukti, yan sampun puput, mamukti sarining bantên, manusanira amilaku tuwuh, amilaku urip, nunas tirta pabrêsian pangêning-êning, panglukatan panyudamalan ipun, pangilanganing rêgêd, satêkaning panumadin ipun, pada ring dewanipun, pakakalan ipun, mamatuk pasasaton ipun, muang sang dumadi
[29b] uli lanang uli wadon, satêkaning pangêmpun ipun, mangda sida brêsih dening tirtan batara, poma rastu poma, poma (3x).
Puniki pangantêb bantên pawotonan, ú: toya anyar, mawadah payuk anyar kêdas, nora porong, sêkarnia warna 11, swahan, samsam jangkêp, wija kuning, nunas tirta di gênahnia mabantên. m: oong, ang, ung, mang, pakulun kaki Among nini Among, sira ngamong atma bayuning manusa, pakulun ingsun
[30a] angaturana bantên tatêbasan, pawotonan ipun i anu, pnêk agung pnêk alit, sang wung winangun urip, miwah sêgêhan maulam lumrah gile, jajatah calon, rêmpak waduklik bawi, sasak mêntah, daging sama giling, grih gantal grih kapiting, gring agung, cacêpan, talusawung linêmarang, apanyungjung tunjung bang, tunjung pinge, kalih cuci, sorowan, pang pagêh tuwuh pagêh urip, bantên tamaning jati, kasundaran pras
[30b] panyênêng, kajênêngang dening Siwa Sadasiwa Pramasiwa, kasaksinin denira Sang Hyang Triyodasa-saksi manusanida, pakulun angaturakên sarining bantên pamilakun ipun ianu wantah Paduka Batara katuran, amukti sari anyumput sari, yan sampun puput Paduka Batara amukti sari anyumput sari, manusan ida amilaku rahayu, satêkaning dewa kala atma turunana ipun, apang sami amanggih rahayu, pakulun nini Lulut kaki Lulut, bêcikana rajêgang
[31a] tuwuh ipun ianu, sampun pinêgakakla kayonan wandira waringin, panêduhan widyadara-widyadari, amêpêking tuwuh watu, pakulun Bagawan Kaliwatu amêpêking tuwuh ianu, satru musuh ipun manjing ring gua garbane ianu, sungsung batara tan kêna raja pinulah, kita kêneng sungsungan btara, apan wus nora, pakulun Batara Mrêtra-bwana, Batara Mrajapati, muah I Buta Mrêtyu-jiwa, wangsulakna atma jwitan ipun ianu, apang sampun
[31b] kainêbang sarining manusa ring madiapada, wulikakna atma jwitan ipun sianu, angrangsuk ring raga kurungan ipun, anyusup ring kulit daging otot walung sumsum, bilang buku bilang sandi, trus têkeng bayu sabda idêp, kasusupan sarining urip, poma (3x). Malih yan ia mabyakawonan, matoya, matêpung tawar, mahêlis, natab bantên, kawukin makêjang, ajak barêng-barêng, deania, kalania, atmania, nika sami
[32a] sami gêlunin, yan twara keto, tan prasida ikang gawe, nah ênto krana tan mangandêlang pêsan, engengan, apan tan wêruh mangarad atma, muang dewan sang dumadi. Iki pangastawan butannya, m: Ih Kaki Siwagotra, Nini Siwagotra sira angatag anak ingsun kabeh lwir ya I Antapreta, I Buta Kala Dêngên, I Anggapati, I Mrajapati, I Banaspati, I Banaspatiraja,
[32b] muah I Babu Lêmbana, I Babu Ugian, I Babu Abra, I Babu Kakere, muah I Jlair, I Slabir, I Makair, I Mokair, kon amêtu kabeh, mabrêsih, mabyakawonan, malukat mahêning-hêning, sarêng kalawan ingulun, den pada rahayu, poma (3x). Puniki sabdane ngajakin, yan mambuh, ya tongosang ring kulit sirahe, yan madahar,tongosang ring bongkol
[33a] lidahe, yan kayêh tongosang ia ring kulite. Tlas. Malih umatur sang kalih, Inggih ratu sang Rêsi, punika sang manusa, reh dewa kala ajakin, sapunapi mangda sami rahayu. Uduh cêning anak ingsun, ênto twah pagawen Sang Hyang Tuduh. Nah dewa kalane, tunggalang dadiang abêsik, susupang ia di nkamane, kamane apang ya dadi manusa, ênto kranane, awanan ia ajak
[33b] sai-sai, yan ilang, ilang ia makêjang, yan têta, têka ia makêjang, yan lêtêh, lêtêh ia makêjang, apan dewa kala atmane, dadi bayu sabda idêp, i manusa dadi umah, umah dewa, umah atma, krana ada pamrastekan rare, tatêlu sane arêpang, pangastawan buta, pangastawan dewa, pangastawan atma, yan twara buka keto, waluya upakara kutang, di têngah margine samania. Nah êda cêning twara ngugu, daging
[34a] katuturan êne, saking paican kawi, duk wau manurunang manusane. Yan manusane, tanpa dewa, tanpa kala, lacur sang manusa, yan ada ênu dewa, kala, tusing ada manusannya, lacur masih dewa kalane, yan manusane tanpa atma, mati ia imanusa, yan dewa kalane tanpa atma, kasasar dewa kalane, sang hyang amala krêta ika, krana sang manusa tangar, jawat ring meme bapane, sêkala ya dadi musuh
[34b] lamun tan patuting tingkah, yadin musuh, yen patut ban nasarin, bisa ia nulungin iraga. ênto awanan sang Rêsi, mangulahang tapa brata, masêdana manah rahayu nirmala ngalih panugrahane. Malih umatur sang putra kakalih, Inggih ratu sang Rêsi, sapunapi palikraman sang nangun brata, saking bau pangawite. Raris ngandika Bagawan Angastiaprana, Nah kene undukne cêning. Pangawitne matur
[35a] piuning ring I Dewa Kamulan, mangda ida manyaksinin, malih ring I Kaki Siwagotra mwah ring Nini Siwagotra, ênto piuningin, apan tingkah manusa ida wnang manyaksinin, Sang Hyang Tiga Wisesa, sahanan kalane ajak ia mabrata, muang sehanan atmane ajak ia mabrata, muah sahanan dewane ajak ia mabrata, wiadin mahêlis matêpung tawar ajak ia makêjang, luas mêdêm madahar ajak ia gêlunin.Yan gunan balyane anggon,
[35b] iraga madan I Kulih. Yan gunana leyake anggon, iraga madan I Bwes. Yan gunan wisesane anggon, iraga madan Manusa sakti. Yan kuranta bolonge anggon, iraga madan Sang Hyang Manontara. Malih umatur sang putra kakalih, Inggih ratu sang Rêsi, sapunapi pangêrêgêpe rikala ngastawa. Nah kene cêning, nini Siwa gotra ring bungkahing rasa nirmala gênahnia. Nini Patning-musti sarêng.
[36a] I Kaki Siwagotra, mwah Bagawan Dwija pada magênah ring tungtunging rasa nirmala gênahnia. Nini Bagawan Panyarikan, ring bungkahing sabda gênahnia, Kaki Bagawan Panyarikan, ring tungtunging sabda lumanglang gênahnia, Nini Bagawan Saksi, ring bungkahing ati gênahnia, Kaki Bagawan Saksi, ring tungtunging ati gênahnia, Sang Hyang Tryodasa-saksi, ring bayu sabda idêp gênahnia, Sang Hyang Jagat-wisesa, ring uriping bayu gênahnia, Sang Hyang Antara-wi
[36b] sesa, ring uriping sabda gênahnia, Sang Hyang Adnyana-wisesa, ring uriping manah gênahnia, trus ring adnyana nirmala, Sang Hyang Hêning ring tungtunging idêp, atmane maraga Sang Hyang Tunggal, ika anggen ngabakti, ngaturang salwir gawene, ngturang bantên, tampi ika dewane, ngastawa pitara, pêdas rawuh tur nampi, yan tan sapunika, nora ana nampi, mabagya bagyaan gawene. Malih umatur Dewi Satiakrêti:
[37a] Inggih ratu yan sapunika, makadi rawos iratu, sami wentên sang ngantêb, saluir babantênan, sumahur sang Rêsi, Uduh cêning yan tuwut kadi linging sastra agamane, sami wentên sasapanipun. Malih matur sang putra, Inggih ratu, yan jadmane alaki rabi, wentên palikramanipun. Raris sumahur sang Rêsi, Wentên sasapanipun cêning, kadi patêmuning kidang manjangane sang manusa, ane sampun trang marabi,
[37b] wentên sasapanipun mangda suka pada suka, yan tan suka sang istri, sampunang marikosane, aweh ujar ala sira, sing kaget sang istri sêbêl ring deweknyane, punika anggen rabi, ika patêmonnya ala, atut dadi ngêlah pianak, pianaknyane ngaba gring, mala gendah, tur ia kual pangpang ring meme bapa, okasan sampun lacur krêng ngalabuhang, keto alania. Nah krana adasa
[38a] parah ayu, malih yan ngidam sang rabi, ada sapania malih, pang urip lama, pang urip manik, ênto sapania. Malih ya nuntun bayu, krana ada weda atma raksa. Malih yan ia nyakit ada sapania malih, panyêsêh pangatêr rare, dilêkad rarene ada ajaknya patpat, yeh nyom, gêtih, ari-ari, luwu-luwunia, lalima ring sang rare. Malih pêndêm tain langlang, punika ngawinang rêgêd sang rare, punika
[38b] brêsihin sami, ika gawenang bantên, tunasang ring sang ngawe bantên, idihang ring manusa, apang ya brêsih, ane ngantêb bantêne apang priksa, ngarad kala ari-arine, ngarad kalan gêtihe, kalan yeh nyome, kalan pêdêmane, kalan tain langlange, ika apang brêsih sami. Malih digumarannyane lêkad, matgêsin sang rare adayang pajati ring Hyang ibu Prêtiwi. Ih atangia ibu Prêtiwi, irare
[39a] bajang mêtu maring jêro wêtêng tiba maring sira, sarêng sanaknia patpat, lalima kalawan irare bajang, tampi den rahayu, wehana kajnêngan tuwuh kajnêngan urip, satkaning sanak ipun kabeh, poma (3x). Malih pasadana ring Hyang Akasa, m: Ong bur bwah swah yanama swaha. Pakulun Sang Hyang Akasa, ibajang rare wus mêtu saking jêro wêtêng, sadulur lawanta, ring arinipun, lugrahana kala ingiris
[39b] dening pring, agawe maka asih ipun ibajang rare, yan sampun palas maring ari maka arinipun satkaning luwunipun mangda suka batara masawitang maring ibu pratiwi, asung ana rahayu, aweh urip, poma (3x). Sapunika parigaman sang manusa, yan sampun sang wruh ring gamaning manusa. Malih matur sang putra, Inggih ratu, yan sampun kêpus nabinipun, wentên prêdana
[40a] malih. Sumahur ida sang Rêsi, Wentên cêning patut parikramania, tunasang pabrêsihan ring Dewa Kamulan, daksina, bantên asoroh, nasi warna apuputa. Tur matampi sang rare, tur tunasang toya, nasi warnane, di jalane manakan asoroh, tur ngutang rêgêd mabajang colong. Malih di luwun mêdêm, bantên nasi warna, punika brêsihin, tunasang ring dewa, idihang ring usada,
[40b] yeh pabrêsihan, yeh pabajangan, sami brêsihin, ring gênahe manakan, meme bapane, anake cênik, bajang colonge, mahêlis matêpung tawar, mabrêsih malukat mahêning-hêning, anging kalan ari-arine, kalan gêtihe, kalan luwune, yeh nyome, sami nika brêsihin, risampunia mabrêsih, tunggalang ring bajang colonge, kutang ring margane, nanging pasawitang ring I Buta
[41a] Brêgenjeng, I Bodo, I Cili-gêndruk, I Cili-mreka: Ingsun mangutang bajang colong, ò, nibajang rare, tampi den abêcik, aja aweh tulak, mangringin irare bajang, anakira Batara Guru, balikana weh rahayu, kajênêngan tuwuh, kajênêngan urip, urip waras dirga yusa, hning, poma (3x). Malih yan manigang sasihin, iki sapania, m: om, ang, mang, pakulun kaki êmpu
[41b] sira, pakulun manusanira angaturakên sarining bantên, tatêbasan, suci sukla, sorohan, miwah pangiring jêrimpên, pras panyênêng, nasi warna, punjung pangkonan, grih gantal, grih kapiting, cêcêpan taluh, sawung nêmbaran, apanyungjung tunjung bang, tunjung pinge, kalih pasucian, pisang kêmbang pisang jati, tadah sukla, payasan, jajanganan, gagodoh, sumping,
[42a] pêncok kacang, gagêcok mirah, gdêng kayu, suruwayu, katur ring paduka batara, paduka batari, mwang ring idewa turunanipun, saking lanang saking wadon, katuran amukti sari, anyumput sari, sarining babantên, pamilakun ipun, nigang sasihin ijabang bayi, yan sampun puput paduka batara amukti sari, angisêp sari, manusa agung amilaku tuwuh, amilaku urip, suka lugra nurunang tirta, tirta
[42b] pabrêsihan, tirta panglukatan, panyuda mala, pangilanganing lara roga, lara ptaka, mwah angilangang sêbêl kandêl ring manusa, satkaning sanak luwuranipun, asung ana ngrajêgang tuwuh ngrajêgang urip, urip waras, brêsih, hning, poma (3x). Raris irika nunas toya panglukatane ring bantên punika. Tlas. Iki pangantêb bantên pawotonan, m: Ong, sa, ba, ta, a, i, na, ma, si, wa, ya, tan kabrateng tulah sarik.
[43a] Pakulun Kaki Siwa gotra, Nini Siwa gotra, Kaki Bagawan Panyarikan, Kaki Bagawan Saksi, mwah Sang Hyang Triyodasa-saksi, saksinana punang pakulun, angaturakên sarining bantên, bantên pawotonan ianu, maka luirnia, suci agung suci alit, tatêbasan panyapuh lara, jangan agung ngrangkat hidêngan, sasipat agung sasipat alit, pagêh
[43b] tuwuh pagêh urip, panuntun bayu, panuntun atma, pangulapan pangambean, sorohan pras panyênêng, tumpêng agung tumpêng alit, punjung pangkonan, têgên-têgênan, nasi warna, sorohan, ulam mrêcah ebat patung, punika sami katur ring paduka batara, rawuh ring bala ancangan, bala iringan sami. Malih bantên katur ring paduka batara, sane nurunang ipun, Sang Hyang Kama
[44a] jaya Kama-ratih, suci sorohan taman, hning jati kasundaran, tatêbasan spuh lara, sasayut bantên dadari, ktan manyahnyah gringsing, lêbaran nasi warna, sorohan, suka paduka batara satkaning bala ancangan sami, amukti sari angisêp sari, sarin bantên pawotonan ianu, yan sampun puput, paduka batara mamukti sari, sarin bantên pamrêdanan ipun, manusanira agung pamilakun
[44b] ipun amilaku tirta pabrêsihan, tira panglukatan, panyudamala, pangilanganing lara roga, lara ptaka sêbêl kandêl ring sarira, suka rista paduka batara anurunang tirta maha mrêta, tirta pawitra, tirta udaka sari, mêtu saking sarining bayu, sarining sabsa, sarining idêp, paduka batara, siniratan tirtan paduka batara, punah sahananing papa ptaka kabeh, bungkah kêdas sirna ilang, matêmahan hning
[45a] jati, waras, dirga yusa saking saktining wedan paduka batara, poma (3x). Malih dinoyanin sang kawotonin, iki saspania, m: Ih Kaki Siwagotra, Nini Siwagotra, atag sanakira manusa kabeh, lwir ya maka kalanipun, mwah pada ring dewanipun sakabehnia, tkeng dewa atmanipun, uli lanang uli wadon, akonana kabeh mêtu saking angganipun ianu, ingsun awe
[45b] tirta pabrêsihan, panglukatan, panugrahan Sang Hyang Suksma, poma mêtu sira kabeh, poma (3x). Rikalania ngarêgêpang iki, dewania gênahang ring sirah, kalania gênahang ring cangkêm, atmania gênahang ring rai. Raris toyanin, makêtis, masugi, puput. Malih di nêbusinia, iki sasapania, m: Ih paduka nira Sang Hyang Suntagi Manik, Sang Hyang Kêmit-tuwuh, Sang Hyang Panunggun-urip, sira angamong atma bayun ianu
[46a] maka satus akutus, maka satak solas, satkaning dewa kalanipun, sami, asungakna ring bayu sabda idêp, mwah anyusup maring rasa mengêt, angên-angên ring adnyana sandi, pakulun kaki Among, nini Among, de nêbasin bayu atmanipun ianu, yan hana rawuh manyêngkalen, ring ianu, sira manulakang sahanan durga kabeh. Malih yan rikala natabang bantênia, iki sasapania, m: Ih kaki Siwa
[46b] gotra, nini Siwagotra sira kon amatur kabeh, ring sawatêking dewa kalanipun ianu, katêkaning ring sanak turunanipun sami, uli lanang uli wadon, hana ta pamrêdana bantên pawotonanipun, skarang mabrêsi masasirih kabeh, masagawu matpung tawar mahêlis dêgdêgan, magawe dêgdêg atma bayunipun, amilaku tirta pabrêsihan, panglukatan, ring Sang Guru Siwa, mwang ring I Dewa Batur Kamulan Sakti, ring
[47a] I Dewa Pusêh, Dalêm, Sêgara, sami paduka batara asung, anurunang tirta pabrêsihan, tirta panglukatan, panyudamala, magawe hning brêsih raga dirga sarira katiben tirta dening batara, bungkah kdas ilang sêbêl kandêl ring sarira, matêmahan hning brêsih ikang sarira, poma sira kabeh, pada poma (3x). Malih umatur saang putra kakalih, Yan mangusadanin sapunapi tingkahe. Sumahur sang Rêsi. Kene cêning, yan ngawe
[47b] pamatuh, pangasih, muah piolas, mawang mangrêdana dewa, maswaka, sastra ane pucukang, ang, mêtu ring ati, anrus ring papusuan, matêmu lawan Batara Iswara, Batara matêmu ring papusuan, manrus maring untêk, matêmu lawan Batara Guru, Batara Guru mêtu ring untêk, anrus ring tungtunging grana, macêpol ring srana (3x). Malih yan ngawe tatulak mwang mangêsêng, manesti, mwang pigêmêng, ada cêning sastrane
[48a] mautama, arêpang, Ong, mêtu ring nyali, anrus ring papusuan, angadêg Batara Iswara, mêtu ring papusuan, anrus ring ati, ngadêg Batara Brahma, mêtu ring ati, anrus ring tungtunging lidah, anyipta gêni, angêsêng budi.
Têlas


text:
1Ida Sang Prabu Daud sampun nyawisang genah pabuat genah Perhyangan Agung punika. Genahe punika wenten ring Yerusalem ring Gunung Moria, inggih punika genah sane pecak kanggen genah panyosohan gandum antuk I Arauna, wong Yebus punika. Ida Sang Prabu Salomo ngawitin ngwangun,
2ring sasih sane kaping kalih, taun sane kaping pat panyeneng idane.
3Perhyangan Agung sane kawangun antuk Ida Sang Prabu Salomo, panjangnyane pitulikur meter, miwah linggahnyane sia meter.
4Rongan sane pinih ajeng linggahnyane asah ring linggah Perhyangane, inggih punika sia meter, tur tegehnyane seket pat meter. Rongane punika, saking tengah kalapisin antuk mas murni.
5Rongane sane ageng kapasangin papan taru aras tur kalapisin antuk mas murni, tur ring papane punika kukir pepindan wit korma miwah ante.
6Ida sang prabu mayasin Perhyangan Agung punika antuk sesocan sane becik-becik miwah antuk mas sane karauhang saking jagat Parwaim.
7Ida nglapisin tembok Perhyangane, lambang, jejeneng miwah lawangnyane antuk mas. Ring temboknyane tukang ukire ngukir pepindan malaekat.
8Rongan sane pinih tengah, kawastanin Genah Sane Maha Suci, panjangnyane sia meter, miwah linggahnyane sia meter, asah ring linggah Perhyangan Agunge. Tembok Genah Sane Maha Suci punika kalapisin antuk mas, sane bobotnyane wenten kalih dasa ton.
9Mas sane kanggen paku bobotipun wenten 570 gram, miwah rongan sane wenten ring loteng taler kalapisin antuk mas.
10Ida taler mrentahang tukang-tukang idane, mangda makarya arca mapinda malaekat kekalih, sane malakar antuk logam, tur kalapisin antuk mas, raris kagenahang ring Genah Sane Maha Suci.
11Irika pepindan malaekate punika kagenahang majejer tur marep kapamedale. Asing-asing pepindan malaekate punika maderbe kampid kekalih, asing-asing kampidnyane punika panjangnyane 2,2 meter, tur kebat ka samping, ngantos sane kebat ka tengah tanggunyane matemu ring basan tengah rongane, miwah sane kebat ka samping tanggunyane nganteg ring temboke bilang samping. Dadosipun panjang kampidnyane sane kebat punika wenten sia meter.
12(3:11)
13(3:11)
14Korden panyeleng Genahe Sane Maha Suci punika kakaryanin antuk kain lenen miwah lakar sane tiosan, sane kacelub antuk warna biru, tangi miwah barak, saha kagambarin pepindan malaekat.
Pilar
15Ida Sang Prabu makarya pilar kekalih. Asing-asing pilar punika tegehipun limolas tengah meter, tumuli kagenahang ring arepan Perhyangan Agunge. Asing-asing pilar punika madaging kapu-kapu sane tegehipun 2,2 meter.
16Muncuk pilare punika kapayasin antuk ante malilit miwah woh-wohan delima sane malakar antuk temaga satus bungkul.
17Pilare punika kajujukang ring samping kiwa miwah tengen pamedal Perhyangane, sane asiki ring sisi kelod kawastanin Yakin, miwah sane asiki ring sisi kaler, tur kawastanin Boas.


text:
Sabda
1Puniki sabda ngeniang indik Lebak Wahyune. Napike sane sampun kasidan? Napi awinannya rakyat kotane punika ngwentenang upacara ring raab-raab umahipune?
2Kotane makasami iur tur uyut mabiayuhan. Semeton-semeton ragane sane padem ring payudan punika boyaja padem malantaran ipun mayuda.
3Parapamimpin ragane pada jerih kapilayu tur sampun kejuk sedereng ipun niwakang panah angan asiki.
4Sane mangkin banggayangja tiang ngeling kaduhkitan padewekan buat mangenang bangsan tiange sane padem punika. Sampunangja ngindayang nglipur tiang.
5Puniki masan inguh, kaon miwah bingung ring Lebak Wahyune, tur Ida Sang Hyang Widi Wasa Sane Maha Luur miwah Sane Maha Kuasa sampun ngardi indike punika ring iraga. Tembok kotan iragane sampun kuugang, tur jeritan anake katulung-tulung matangguran ring selag-selagan bukite.
6Prajurite saking panegara Elam rauh nunggang kuda, ngagem sanjata panah lan gandewa. Paraprajurite saking panegara Kir pada sayaga ngagem tamengnyane.
7Lebak-lebak Yehudane sane gemuh sami bek antuk kreta perang. Prajurite sane nunggang kuda sami pada ngambiar ring ajeng gapuran kota Yerusaleme.
8Pertahanan Yehudane sami nyag. Yen paindikane punika sampun kasidan, ragane pacang nyagerang sanjata saking gudang sanjatane sane mawasta: “Gedong Wanadri”.
9Ragane manggihin genah-genah tembok-tembok kota Yerusaleme sane perlu kabecikang. Ragane nureksain umah-umahe ring Yerusalem sami, tur nguug makudang-kudang umah mangda polih batu buat ngamecikang tembok-tembok kotane. Mangdane wenten genah panyimpenan toya,
10(22:9)
11ragane jaga ngwangun satunggaling tlaga ring tengah kotane buat ngembahang toya saking tlagane sane tua. Nanging ragane nenten lingu ring Ida Sang Hyang Widi Wasa sane ngrencanayang indike punika saking nguni tur sane ngawinang indike punika dados kadi asapuniki.
12Ida Sang Hyang Widi Wasa Sane Maha Luur miwah Sane Maha Kuasa sampun ngandikayang ragane mangda nangis tur masesambatan miwah ngundul sirah ragane tur ngangge pangangge kaduhkitan.
13Nanging ragane ica tur marerainan. Ragane nampah biri-biri miwah sampi buat kajengang, tur nginum anggur. Ragane mabaos sapuniki: “Jalanja iraga mangan-nginum, buin mani iraga lakar mati.”
14Ida Sang Hyang Widi Wasa Sane Maha Luur miwah Sane Maha Kuasa ngraga sane ngandika ring tiang sapuniki: “Kajaatannyane tusing taen lakar kampurayang sanunne ia idup. Ulun Ida Sang Hyang Widi Wasa Ane Maha Luur muah Ane Maha Kuasa ane suba ngandika buka keto.”
Pakel
15Ida Sang Hyang Widi Wasa Sane Maha Luur miwah Sane Maha Kuasa ngandikayang tiang ngrauhin Dane Sebna, sane ngenterang kulawargan purine, tur matur ring dane asapuniki:
16“Sapasirake sengguh semeton ragan semetone? Napike wewenang semetone makarya gua buat mendem sawan semetone ring sampih bukit kaange?
17Menawita semeton rumasa dados anak penting. Nanging Ida Sang Hyang Widi Wasa pacang ngambil tur nyabatang semeton.
18Ida pacang ngambil semeton sakadi bola tur nyabatang semeton ring tegale sane linggah. Irika semeton pacang seda ring samping kretane sane sumbungang semeton. Semeton kimud ring kulawargan pamekel semetone.
19Ida Sang Hyang Widi Wasa pacang ngisidang semeton saking kantor semetone, tur nyurudang semeton saking pangkat semetone sane mulya.”
20Ida Sang Hyang Widi Wasa ngandika ring Dane Sebna sapuniki: “Yen paundukane ento kasidan, Ulun lakar ngutus Elyakim parekan Ulune pianak Hilkiane.
21Ulun lakar nyalukang jubah jabatan kitane sig iane tur nyerahang teken ia saluiring kakuasan kitane. Ia lakar dadi satmaka bapa buat rakyat Yerusalem muah Yehudane.
22Ulun lakar ngicen ia kakuasan ane cukup di sor ida sang prabu katurunan Daude. Ia ane ngawiwenangang ditu. Yen ia mukak, nyen ko tuara nyidayang ngubetang, tur yen ia ane ngubetang, tuara ada anak ane nyidayang mukak.
23Ulun lakar ngamanggehang tegaknyane buka laite, tur ia lakar makadadi sumber kamulian buat kulawargannyane makejang.
24Nanging panyamaan muah tetanggungane lakar dadi tetegenannyane. Ia ajaka makejang ento lakar gumantung teken ia buka panci muah payuke magantung di pangantungane.
25Yen unduke ento kasidan, pangantungan ane suba tekek kapasang ento lakar keles tur ulung, tur ento makadadi pamragat saananing ane suba magantung ditu.” Ida Sang Hyang Widi Wasa sampun ngandika kadi asapunika.